
1 တၭ လၧပၧၡၫ အစဎွၩ စဲရၧၭ အနံၪ့ အခၪ့ထံၭလနံၪ့ နီၪ, ဘဲၫၥိၭ ယဟိဝၩအလူ လၧစယ့ၫရမဲအၫ အနိၭနီၪ မိလၧၫ့ထၪ့ဎွ့ၩထၪ့တၭ, ယဟိဝၩ ထိၪဂဲၩ ပၧၡၫ အစဎွၩ စဲရၧၭအၥၭတၭ; အဝ့ၫဒၪ ဒုၭဂၧၫ့ထၪ့ၥၩလၩ့ဆၧ လၧအဘၩ့အမုး အဖၧၩ့ ဎံၩ့ဎံၩ့လ့ၬ; ဒဲဒုၭကွ့ၭလၩ့ဝ့ၫဆ့ တၭ, စံၭဝ့ၫဒၪ, 2 ပၧၡၫ အစဎွၩ စဲရၧၭနီၪ စံၭဝ့ၫ ဘဲၫယီၩ, ယဟိဝၩ မူၭခိၪအယွၩနီၪ ဖ့ၪလၫ့ယူၭယၧၩ လၧကယဲ ဂၪ့ခိၪ အဘၩ့အမုးၥံၪ ထီးအလူၬတၭ, အဝ့ၫဒၪ မၪလူၬယၧၩ ဘဲၫၥိၭ ယမိမၩထၪ့ ဂံၪ့ လၧအဂး လၧယရုစလံၫ့ အဖၧၩ့, လၧအအီၪဝ့ၫ လၧယုဒၫ အဖၧၩ့နီၪလီၫ. 3 ၦဘၪဆဲၫ့ လၧအဝ့ၫဒၪ အခ့ၫအၡၩ ထီးအလူၬနီၪ လၧနၥံၪ အကျၩ, မွဲပလၫ လဂၩလဲၪ. မွဲအယွၩ အီၪလၧအၥိၭတၭ, မွဲအလ့ၩထၪ့ လၧယရုစလံၫ့, လၧအအီၪ လၧယုဒၫ အဖၧၩ့တၭ, မၩထၪ့ ဂံၪ့ လၧယဟိဝၩ အံၫစရ့လၭအယွၩ အဂးနီၪဆံၭ. (အဝ့ၫဒၪမွဲ ယွၩနီၪ) လၧအအီၪဝ့ၫ လၧယရုစလံၫ့ အဖၧၩ့ လီၫ. 4 လၧၦမၩဘိၪ့ဒၪဆၧ လၧယွၩအဂံၪ့ အဂး; လၧအအီၪ လၧယရုစလံၫ့ အဖၧၩ့နီၪ အဖၫ့ခိၪ, ထီးဒၪ ၦလဂၩလါလါ လၧအအီၪလၩ့ထး လၧအလး လၧအအီၪ ၦမွံၩနီၪ, မွဲၦၡၩ လၧအအီၪ လၧအလးလစီၪ့နီၪ, မၩဘိၭမၩဆၧၩ့ အဝ့ၫ လၧကျိၪၥံၪစ့ၩၥံၪ, ထီၫ့ၥံၪလွ့ၫၥံၪ, ဒဲလၧဆၧဖိၪဆၧလံၩၥံၪ, ဒဲလၧဆၧဖိၪဆၧဎါၥံၪဆံၭ. 5 ထီးနီၪလဖၧၫ့ ယုဒၫ ဒဲဘံၪ့ယမံၫ့ အဖါၥံၪ အခိၪလဖၪ ဂဲထုၪ့ဝ့ၫ, ဒဲၦလုဆၧလဖၪ, ဒဲၦလံဝဲၫဖိၪၥံၪ, ဒဲကယဲ ၦလၧယွၩအၥၭ ထိၪဂဲၩဝ့ၫ ဘဲၫၥိၭ အမိလ့ၩထၪ့ မၩထၪ့ ယဟိဝၩအဂံၪ့ လၧယရုစလံၫ့ အဖၧၩ့နီၪလီၫ. 6 တၭ ကယဲ ၦလၧအအီၪဝၬဖီၩ့ အဝ့ၫၥံၪနီၪ မၩဆီၪ့ထၪ့ အစူၪ လၧဖၧၩ့စ့ၩၥံၪ, လၧထီၫ့, လၧဆၧဖိၪဆၧလံၩၥံၪ, ဒဲလၧဆၧဖိၪဆၧဎါၥံၪ, ဒဲလၧဆၧလူဒိၪဎွ့ၩဒိၪၥံၪနီၪ; လၧနီၪအမ့ၬယၫ ကယဲ ဆၧလၧၦမၩဘိၪ့ ထီးဒၪအၥၭနီၪလီၫ. 7 တၭ စဎွၩ စဲရၧၭနီၪ ဂဲၫဆိၬန့ဆ့ ယဟိဝၩအဂံၪ့ အဎၧၩ့အဎီ လၧစန့ၭဘူၫခၭန့ဇၫ ဂဲၫဆိၬန့ခွံၬ လၧယရုစလံၫ့တၭ, အီၪက့ၪ အဝ့ၫၥံၪ လၧအယွၩဒၪဝ့ၫ အဂံၪ့ဖၧၩ့ နီၪ; 8 ဆၧနီၪလဖၪ ဒၪလ့ၬ ပၧၡၫ အစဎွၩ စဲရၧၭနီၪ ဂဲၫထၪ့ န့ဝ့ၫ လၧၦပၧၩ့စ့ၩ စမံၭၥြဒၭ အစူၪဖၧၩ့တၭ, ဝံထၪ့နၬထၪ့ဝ့ၫ လၧယုဒၫအၦဒိၪ စၡ့ၭၡဘၭဇၫနီၪ အဂးလီၫ. 9 တၭ အဆၧဝံဆၧနၬနီၪ မွဲဘဲၫယီၩ, လိၫ့ထီၫ့ၥံၪ အဖျိၪ့ ၥၧၫ့ဆံၫ, လိၫ့စ့ၩၥံၪ အဖျိၪ့ လထီၫ့, ဒီၩၥံၪ နံၫဆံၫခွံၫဘံၪ့, 10 ထွ့ၫထီၫ့ၥံၪ အဖျိၪ့ ၥၧၫ့ဆံၫ, ထွ့ၫစ့ၩ, နံၫမံၩ့လမံၩ့နီၪ, လံယၩလဆံၫ, ဒဲအဎၧၩ့အဎီဂူၫဂၩၥံၪ လထီၫ့နီၪလီၫ. 11 တၭ ထွ့ၫထီၫ့ ဒဲထွ့ၫစ့ၩၥံၪ ထီးအလူၬလဖၪနီၪ မွဲယဲထီၫ့ လံယၩနီၪလီၫ. ဆၧနီၪလဖၪ ထီးအလူၬနီၪ, မွဲစၡ့ၭၡဘၭဇၫ ဂဲၫထၪ့ဆိၬန့ဝ့ၫ လၧၦဘၪဆၧအၪ့မၧၫ့ဎီးဝ့ၫ အၥိၭ, လၧအဘၪ ဆၧဆိၬထၪ့ခွံၬဝ့ၫ လၧဘၭဘလၧၫ့ ထီၩ့လၧယရုစလံၫ့နီၪလီၫ.

1 တၭ အယီၩမွဲ ၦထံၫဖိၪခးဖိၪ လၧအစဲၪ့ထၪ့ခွံၬ လၧၦဘၪဆၧအၪ့မၧၫ့ဎီးဝ့ၫ အကျၩနီၪ, လၧၦလၧအဘၪ ဆၧဆိၬထၪ့ခွံၬဝ့ၫလဖၪ, ၦလၧဘၭဘလၧၫ့ အစဎွၩ န့ၭဘူၫခၭန့ဇၫ ဆိၬန့ခွံၬဝ့ၫ ထီၩ့လၧဘၭဘလၧၫ့နီၪတၭ; အဝ့ၫၥံၪ ထဲၩ့ထဲၩ့ဒီၭ ထီၩ့လၧယရုစလံၫ့ ဒဲယုဒၫ, လဂၩ လၧအဒိၩ့ဒၪဝ့ၫ, လဂၩ လၧအဒိၩ့ဒၪဝ့ၫလီၫ. 2 အဝ့ၫၥံၪ ဂဲၫဖိၬ စဇရၧၭဘၫဘ့လၭ အခဲၫ့; ဒဲစယ့ၭရှုၫအၫ, စနံၫဟမဲအၫ, စစံရအဲအၫ, စရံၫအလ့ယၫ, စမီၫဒက့ၫ, စဘံလၡၫ့, စမံဇပၫ, စဘံၭဂဝ့ၫ, စရံဟၧၫ့, စဘၫအနၫၥံၪလီၫ. 3 အံၫစရ့လၭအၡၩ အဆၧဝံဆၧနၬလီၫ. စပၫရီၭ အဖိၪအလံၩ, နံၫထီၫ့ လယၩနွ့ၫဆံၫ နံၫဂၩလီၫ. 4 စၡ့ၭဖတဲအၫ အဖိၪအလံၩ, ၥၧၫ့ယၩနွ့ၫဆံၫ နံၫဂၩလီၫ. 5 စအၫရၫ အဖိၪအလံၩ, နွ့ၫယၩနွ့ၫဆံၫ ယဲဂၩလီၫ. 6 စပၫဟၭမိအၭ အဖိၪအလံၩ ဘၪဆဲၫ့ လၧစယ့ၭရှုၫအၫ ဒဲစယိအၭ နီၪ, နံၫထီၫ့ ဎိၭယၩလဆံၫ နံၫဂၩလီၫ. 7 စအံလၫ့ အဖိၪအလံၩ, လထီၫ့ နံၫယၩယဲဆံၫ လံဂၩလီၫ. 8 စဇၭတုၫ အဖိၪအလံၩ, ခွံၫယၩလံဆံၫ ယဲဂၩလီၫ. 9 စဇၭကအဲၫ အဖိၪအလံၩ, နွ့ၫယၩဎူၫဆံၫဂၩလီၫ. 10 စဘၫ့နဲၫ အဖိၪအလံၩ, ဎူၫယၩလံဆံၫ နံၫဂၩလီၫ. 11 စဘ့ၭဘအဲၫ အဖိၪအလံၩ, ဎူၫယၩနံၫဆံၫ ၥၧၫ့ဂၩလီၫ. 12 စအၭဇဂၭ အဖိၪအလံၩ, လထီၫ့ နံၫယၩနံၫဆံၫ နံၫဂၩလီၫ. 13 စအၭဒနဲကၫ့ အဖိၪအလံၩ ဎူၫယၩဎူၫဆံၫ ဎူၫဂၩလီၫ. 14 စဘံၭဂဝ့အံၫ အဖိၪအလံၩ, နံၫထီၫ့ ယဲဆံၫ ဎူၫဂၩလီၫ. 15 စအၫဒံၫ့ အဖိၪအလံၩ, လံယၩယဲဆံၫ လံဂၩလီၫ. 16 စအၫတၧၫ အဖိၪအလံၩ ဘၪဆဲၫ့ လၧစဟ့ၭဇကဲအၫ, ခွံၫဆံၫ ဎိၭဂၩလီၫ. 17 စဘံဇ့ၫ အဖိၪအလံၩ, ၥၧၫ့ယၩနံၫဆံၫ ၥၧၫ့ဂၩ လီၫ. 18 စယိရၫ အဖိၪအလံၩ, လယၩလဆံၫ နံၫဂၩလီၫ. 19 စဟၭၡၧၫ့ အဖိၪအလံၩ, နံၫယၩနံၫဆံၫ ၥၧၫ့ဂၩလီၫ. 20 စဂံၭဘၫ အဖိၪအလံၩ, ခွံၫဆံၫ ယဲဂၩလီၫ. 21 စဘ့ၭ၁လံၫဟံၫ့ အဖိၪအလံၩ, လယၩနံၫဆံၫ ၥၧၫ့ဂၩလီၫ. 22 ၦနတီၭဖၫ အၡၩၥံၪ, ယဲဆံၫ ဎူၫဂၩလီၫ. 23 ၦအၫ့အၥီၭ အၡၩၥံၪ, လယၩနံၫဆံၫ ဎိၭဂၩလီၫ. 24 စအၭဇမၫဝ့ၭ အဖိၪအလံၩ, လံဆံၫ နံၫဂၩလီၫ. 25 ၦကၧယၭအ့ရံၫ့, ခ့ၭဖဲရၫ, ဒဲဘအံရီၭဖိၪလဖၪနီၪ, နွ့ၫယၩလံဆံၫ ၥၧၫ့ဂၩလီၫ. 26 ၦရၫမၫ ဒဲဂၫဘၫဖိၪလဖၪနီၪ, ဎူၫယၩနံၫဆံၫ လဂၩ လီၫ. 27 ၦၡၩ ဘၪဆဲၫ့ လၧမံၭမၭနီၪ, လယၩနံၫဆံၫ နံၫဂၩလီၫ. 28 ၦၡၩ ဘၪဆဲၫ့ လၧဘ့၁လၭ ဒဲဟဲၫနီၪ, နံၫယၩနံၫဆံၫ ၥၧၫ့ဂၩလီၫ. 29 စနံဘိၫ အဖိၪအလံၩ, ယဲဆံၫ နံၫဂၩလီၫ. 30 စမၭဘံၭ အဖိၪအလံၩ, လယၩယဲဆံၫ ဎူၫဂၩ လီၫ. 31 စအံလၫ့ အဂူၫဂၩလဂၩနီၪ အဖိၪအလံၩ, လထီၫ့ နံၫယၩယဲဆံၫ လံဂၩလီၫ. 32 စဟၫရံၫ့ အဖိၪအလံၩ, ၥၧၫ့ယၩနံၫဆံၫလီၫ. 33 စလီၫဒၫ အဖိၪအလံၩ, စဟၫဒံၭ ဒဲစအိနိၫၥံၪ, နွ့ၫယၩနံၫဆံၫ ယဲဂၩလီၫ. 34 ၦဘၪဆဲၫ့ လၧယ့ၫရခိၫလဖၪ ၥၧၫ့ယၩလံဆံၫ ယဲဂၩလီၫ. 35 စစံၫ့နၫ အဖိၪအလံၩ, ၥၧၫ့ထီၫ့ ဎူၫယၩၥၧၫ့ဆံၫလီၫ. 36 ၦလုဆၧလဖၪနီၪ; စယဒ့ယၫ အဖိၪအလံၩ, ဘၪဆဲၫ့ လၧစယ့ၭရှုၫအဂံၪ့နီၪ, ခွံၫယၩနွ့ၫဆံၫ ၥၧၫ့ဂၩလီၫ. 37 စအံမၧၫ့ အဖိၪအလံၩ, လထီၫ့ ယဲဆံၫနံၫဂၩလီၫ. 38 စပၭၡၧၫ အဖိၪအလံၩ လထီၫ့ နံၫယၩလံဆံၫ နွ့ၫဂၩ လီၫ. 39 စဟၫရံၫ့ အဖိၪအလံၩ လထီၫ့ လဆံၫ နွ့ၫဂၩလီၫ. 40 ၦလံဝဲၫဖိၪၥံၪ စယ့ၭရှုၫအၫ ဒဲစကၭဒမံၫအ့လၭ အဖိၪအလံၩ, ဘၪဆဲၫ့ လၧဟီၭဒပဲအၫနီၪ, နွ့ၫဆံၫ လံဂၩလီၫ. 41 ၦၥံၫကျံၩဆၧလဖၪနီၪ; စအၫစဖၭ အဖိၪအလံၩ, လယၩနံၫဆံၫ ဎိၭဂၩလီၫ. 42 ၦပၧၩ့တရၫ့ အဖိၪအလံၩ, စၡၫလၧၫ့ အဖိၪအလံၩ, စအၫတၧၫ အဖိၪအလံၩ, စတၫလမၧၫ့ အဖိၪအလံၩ, စအၭကၧၭ အဖိၪအလံၩ, စဟၭတတၫ အဖိၪအလံၩ စၡိၫဘအဲၫ အဖိၪအလံၩ, ထီးအလူၬ လယၩၥၧၫ့ဆံၫ ခွံၫဂၩနီၪလီၫ. 43 ၦန့ၭ၁နံဖိၪလဖၪနီၪ; စဇဲဟၫ အဖိၪအလံၩ, စဟၭစုၫဖၫ အဖိၪအလံၩ, စတၭဘအီၭ အဖိၪအလံၩ, 44 စကံရီၭ အဖိၪအလံၩ, စစံၫအၫဟၫ အဖိၪအလံၩ, စပၫဒၧၫ့ အဖိၪအလံၩ, 45 စလ့ၭဘနၫ အဖိၪအလံၩ, စဟၭဂဘၫ အဖိၪအလံၩ, စအၭကၧၭ အဖိၪအလံၩ, 46 စဟၭဂၭ အဖိၪအလံၩ, စၡၫလမ့ၫအဲၫ အဖိၪအလံၩ, စဟၫနၫ့ အဖိၪအလံၩ, 47 စဂံၭဒ့လၭ အဖိၪအလံၩ, စဂၫဟၫ အဖိၪအလံၩ, စရံၫအဲအၫ အဖိၪအလံၩ, 48 စရံဇံၫ့ အဖိၪအလံၩ စနကိဒၫ အဖိၪအလံၩ, စဂၭဇၫ့ အဖိၪအလံၩ, 49 စအၧၭဇၫ အဖိၪအလံၩ, စပစံအၫ အဖိၪအလံၩ, စဘံစ့ၫ အဖိၪအလံၩ, 50 စအၭစနၫ အဖိၪအလံၩ စမဟုနံၫ့ အဖိၪအလံၩ, စနဖုစံၫ့ အဖိၪအလံၩ, 51 စဘၭကဘၧၭ အဖိၪအလံၩ, စဟၭကုဖၫ အဖိၪအလံၩ, စဟၫဟၧၫ အဖိၪအလံၩ, 52 စဘၭဇလုၭ အဖိၪအလံၩ, စမဟဲဒၫ အဖိၪအလံၩ, စဟၫၡၫ အဖိၪအလံၩ, 53 စဘၫကီၭ အဖိၪအလံၩ, စစံစရၫ အဖိၪအလံၩ, စၥၫမၫ အဖိၪအလံၩ, 54 စနဇဲအၫ အဖိၪအလံၩ, စဟၭတဖၫ အဖိၪအလံၩလီၫ. 55 စစီလမၧၫ့ အခ့ၫအၡၩ အဖိၪအလံၩ, စစိတအဲၫ အဖိၪအလံၩ, စစိၫဖ့ရ့ၭ အဖိၪအလံၩ, စပရုဒၫ အဖိၪအလံၩ, 56 စယအၫလၫ အဖိၪအလံၩ, စဒၫကၫ့ အဖိၪအလံၩ, စဂံၭဒ့လၭ အဖိၪအလံၩ, 57 စၡ့ၭဖတဲအၫ အဖိၪအလံၩ, စဟၭတဲလၭ အဖိၪအလံၩ, စပီၭခရ့ၭ ဘၪဆဲၫ့ လၧဇံဘံၫ့ အဖိၪအလံၩ, စအၫမဲၫ အဖိၪအလံၩၥံၪလီၫ. 58 ၦန့ၭ၁နံဖိၪၥံၪ ထီးအလူၬ, ဒဲစစီလမၧၫ့ အခ့ၫအၡၩ အဖိၪအလံၩနီၪ, ၥၧၫ့ယၩခွံၫဆံၫ နံၫဂၩလီၫ. 59 အယီၩမွဲ ၦစဲၪ့ထၪ့ခွံၬ လၧတ့လမံလၫ, တ့လဟၫစၫ, ခံရၧၭ, အၭဒၫ့, အံမၧၫနီၪ, မွဲလါနၫ့တၭ, အဝ့ၫၥံၪအဖါ အဂံၪ့နီၪ, ဒဲအဝ့ၫၥံၪ အဆၨၩအဆၬနီၪ, ဘၪဆဲၫ့ လၧအံၫစရ့လၭဧၪ, လဘၪဆဲၫ့ဘၪဧၪနီၪ, ဒုၭနဲၪဝ့ၫၥ့ၪ အ့ၬ. 60 စံဒ့ၫလအဲအၫ အဖိၪအလံၩ, စတိၫဘဲအၫ အဖိၪအလံၩ, စနကိဒၫ အဖိၪအလံၩ, ဎူၫယၩယဲဆံၫ နံၫဂၩ လီၫ. 61 ဒဲၦလုဆၧ အဖိၪအလံၩလဖၪနီၪ; စဟဘၫယၫ အဖိၪအလံၩ, စကိစၫ အဖိၪအလံၩ, စဘၫဇံလ့ၫ အဖိၪအလံၩနီၪ; အဝ့ၫဒၪန့ အမၫမွဲ လၧၦဂံလအၭဖိၪ စဘၫဇံလ့ၫ အဖိၪမုၪ အကျၩတၭ, ဘၪ ဆၧကိၭအမံၩ့ ဘဲၫအဝ့ၫၥံၪ အၥိၭလီၫ. 62 အဝ့ၫၥံၪ အၪ့ဎၬန့ အဆရၫ့ လၧၦလၧအဘၪ ဆၧဝံထၪ့နၬထၪ့ ဘဲၫအဆၨၩ အၥိၭနီၪ လါနၫ့ တၭ, ဒၪဘၪဝ့ၫ နးစီၪ့အ့ၬ. မၩအၥၭဘဲၫနီၪတၭ, အဝ့ၫၥံၪ ဘၪ ဆၧနၫ့ထၪ့ခွံၬဝ့ၫ လၧၦလုဆၧအလး, ဘဲၫၦဘၪစံၪစၪဝ့ၫ အၥိၭနီၪလီၫ. 63 တၭ ၦတၧၡၥၫ (ၦဒိၪဖၭဒိၪ) လဂၩနီၪ လီၩဘၪဆၧ လၧအဝ့ၫၥံၪ လၧၦလုဆၧ အီၪလၧယုရံၫ့ ဒဲလၧၥုမံၫ့ လချုၭ အီၪထၪ့ဒံၭဘၪနီၪ, အဝ့ၫၥံၪ ထီးအၪ့ဆၧ ဘၪဆဲၫ့ လၧဆၧဆံၫ့ဎံၪထုၬ လဂ့ၩ. 64 ဆၧအီၪကီၪ့ ထီးအလူၬနီၪ, မွဲလံလၬနံၫထီၫ့ ၥၧၫ့ယၩဎူၫဆံၫတၭ, 65 လၧနီၪအမ့ၬယၫ အဝ့ၫၥံၪ အခ့ၫအၡၩမုၪ ဒဲအခ့ၫအၡၩခွၫၥံၪ အီၪ နွ့ၫထီၫ့ ၥၧၫ့ယၩၥၧၫ့ဆံၫ နွ့ၫဂၩတၭ; ၦလၧအဝ့ၫၥံၪ အကျၩနီၪ, ၦမုၪၥံၫကျံၩဆၧ ဒဲၦခွၫၥံၫကျံၩဆၧ မွဲနံၫယၩလီၫ. 66 အဝ့ၫၥံၪ အကၥ့ၪလဖၪ မွဲနွ့ၫယၩၥၧၫ့ဆံၫ ဎူၫဒုၩ; အကၥ့ၪလၫ မွဲနံၫယၩလံဆံၫ ယဲဒုၩ, 67 အကလအူၭၥံၪ လံယၩၥၧၫ့ဆံၫ ယဲဒုၩ; အကၥ့ၪယီၩ့ၥံၪ ဎူၫထီၫ့ နွ့ၫယၩနံၫဆံၫနီၪလီၫ. 68 တၭ ဖါၥံၪအခိၪလဖၪ လနၩ့နၩ့, ထီးအထီၩ့ လၧယဟိဝၩအဂံၪ့ လၧအအီၪဝ့ၫ လၧယရုစလံၫ့နီၪ, မၩဘိၪ့ဝ့ၫ အၪအၪလ့ၬ လၧယွၩအဂံၪ့ အဂးနီၪ, ဘဲၫၥိၭ အမိမၩထၪ့ဝ့ၫ လၧအလးနီၪလီၫ. 69 အဝ့ၫၥံၪ ဖ့ၪလၫ့ ဆၧလၥ့ၪ ထီးဒၪအၥ့ၪ လၧဆၧအီၪက့ၪကီၪ့အလးနီၪ လၧဆၧမၩ အဂး, လၧထီၫ့ အဒၫရံၭ ဎူၫလၬလထီၫ့, ဒဲစ့ၩ အမဲနၫ ယဲထီၫ့, ဒဲၦလုဆၧ အကီၩ့အၥိၭၥံၪ အဘံၪ့ လယၩလီၫ. 70 ဘဲၫနီၪၥိၭ ၦလုဆၧၥံၪ, ဒဲၦလံဝဲၫဖိၪၥံၪ, ဒဲၦခမျၧး လနၩ့နၩ့နီၪ, ဒဲၦၥံၫကျံၩဆၧၥံၪ, ဒဲၦပၧၩ့တရၫ့ၥံၪ, ဒဲၦန့ၭ၁နံဖိၪလဖၪ, အီၪဝ့ၫ လၧအဝ့ၫၥံၪ အဒိၩ့လဖၪနီၪ, ဒဲအံၫစရ့လၭ ထီးအလူၬနီၪ အီၪဝ့ၫ လၧအဒိၩ့ဒၪဝ့ၫ အဖၧၩ့နီၪလီၫ.

1 တၭ ထီးလၩနွ့ၫဘံၪ့လဘံၪ့ ဘၪဝ့ၫ, ဒဲၦအံၫစရ့လၭဖိၪၥံၪ အီၪဝ့ၫ လၧအဒိၩ့လဖၪ အဖၧၩ့နီၪ, ၦခမျၧးၥံၪ အီၪကိၩ့အီၪကီၪ့ ဘဲၫၦလဂၩ အၥိၭ လၧယရုစလံၫ့နီၪလီၫ. 2 ထီးနီၪလဖၧၫ့ စယီၭဇဒၭ အဖိၪခွၫ စယ့ၭရှုၫအၫ ဒဲအထၧၫ့ဖုဝဲၥံၪ ၦလုဆၧလဖၪနီၪ, ဒဲစၡံၫအၫတအ့လၭ အဖိၪခွၫ စဇရၧၭဘၫဘ့လၭ, ဒဲအထၧၫ့ဖုဝဲၥံၪ, အဝ့ၫၥံၪ မၩထၪ့ အံၫစရ့လၭအယွၩ အဆၧလုအလး, ဘဲၫၥိၭ အဝ့ၫၥံၪ မိလုထၪ့ ဆၧလုမ့ၪ လၧအလီၩ့နီၪ, ဘဲၫဆၧကွ့ၭအၥၭ လၧယွၩအၡၩ စမိစ့ၭ အဆၧၥီၪ့ဆၧၥၫ့ အဖၧၩ့နီၪလီၫ. 3 တၭ အဝ့ၫၥံၪ အီၪက့ၪထၪ့ ဆၧလုအလး လၧအခၪ့ အလီၩ့နီၪ; အဂဲးဘဲၫယီၩ အဝ့ၫၥံၪ ဘၪၥၭမဲၪဆၧ လၧထံၫဖိၪခးဖိၪ အကၠီၩ့လီၫ. တၭ အဝ့ၫၥံၪ လုထၪ့ ယဟိဝၩ လၧဆၧလုမ့ၪ လၧအဖၫ့ခိၪနီၪ, ဆၧလုမ့ၪ လၧမုဂီၩ ဒဲလၧမုဂၪလၩ့ ဆ့လီၫ. 4 အဝ့ၫၥံၪ မၩဘိၪ့တဲၩ, ဘဲၫဆၧကွ့ၭအၥၭ အၥိၭတၭ, ဆၧလုမ့ၪ လနံၩဘၪလနံၩ ဘဲၫအဆၧဝံ အီၪဝ့ၫ အၥိၭနီၪ, မွဲအလုထၪ့ဝ့ၫ ဘဲၫအထူၫအရူၫ အီၪဝ့ၫ အၥိၭ, လၧကိၭမုနံၩဒ့ၭ အဂးနီၪလီၫ. 5 လၧခဲၫ့ထဲၩ့နီၪ မွဲအလုထၪ့ ဆၧလုမ့ၪ လထံၪဎးနီၪ, လၧလၩၥံၫ မွဲဂ့ၩ, ဒဲကယဲ ယဟိဝၩ အဆၧမၩဘိၪ့ လမံၩ့လါလါ မွဲဂ့ၩ, လၧယဟိဝၩ အဆၧဘၪဆဲၫ့ လၧဆၧဆံၫ့ဎံၪနီၪ, ဒဲဆၧဘၪဆဲၫ့ လၧကယဲ ၦလဂၩလါလါ လၧအၥၭအီၪထၪ့ဒၪဆၧ လၧအမိလုထၪ့ ယဟိဝၩနီၪလီၫ. 6 လၧလၩနွ့ၫဘံၪ့ လဘံၪ့, လၧမုနံၩ အခၪ့ထံၭလနံၩနီၪ, အဝ့ၫၥံၪ လုထၪ့ၥၫ့ ယဟိဝၩ လၧဆၧလုမ့ၪနီၪလီၫ. အ့ၪမွဲ ယဟိဝၩ အဆၧလုအဂံၪ့ အခၪ့ထံၭနီၪ, ဆၧအီၪက့ၪလၩ့ဝ့ၫဒံၭအ့ၬ. 7 အဝ့ၫၥံၪ ဖ့ၪလၫ့ စ့ၩ လၧၦပၠၩ့၁မါၥံၪ, ဒဲၦလဲၬ၁မါၥံၪ; ဒဲဆၧအၪ့ဆၧအီၩ, ဒဲၥိၪ, လၧၦစဲဒၧၫ့ဖိၪ, ဒဲၦတဲအၫဖိၪၥံၪ, ဘဲၫၥိၭ အဝ့ၫၥံၪ မိဂဲၫန့ ၥံၪ့ၡိၫအ့ရ့ၭလဖၪ လၧလ့ၭဘနၧၫ့ ထီၩ့လၧမၫဆမံၭနဲၩ့ လၧယီၭပၫနီၪ, ဘဲၫပၧၡၫ အစဎွၩ စဲရၧၭ လဂၩ စ့ၩရၫ့ လၧအဝ့ၫၥံၪ အဂး အၥိၭနီၪလီၫ. 8 တၭ အဝ့ၫၥံၪ ဂဲၫထီၩ့ လၧယွၩအဂံၪ့ လၧယရုစလံၫ့နီၪ, နံၫနံၪ့လနံၪ့ အဖၧၩ့, လၩနံၫဘံၪ့လဘံၪ့နီၪ, စၡံၫအၫတအဲလၭ အဖိၪခွၫ, စဇရၧၭဘၫဘ့လၭ မၩထၪ့ၥၫ့ဆၧ ဒဲစယီၭဇဒ့ၭ အဖိၪခွၫ စယ့ၭရှုၫအၫ, ဒဲအဝ့ၫၥံၪ အထၧၫ့ဖုဝဲလဖၪ လၧအအီၪလၩ့ထးဝ့ၫ, ၦလုဆၧၥံၪ, ဒဲၦလံဝဲၫဖိၪၥံၪ, ဒဲကယဲ ၦထီးအလူၬလဖၪ လၧအစဲၪ့ထၪ့ခွံၬ လၧဆၧအၪ့မၧၫ့ဎီးဝ့ၫ ထီၩ့လၧယရုစလံၫ့တၭ; ၦလံဝဲၫဖိၪၥံၪ လၧအနံၪ့အီၪ နံၫဆံၫ, ဒဲလၧအဖၫ့ခိၪနီၪ, မွဲအအီၪက့ၪဝ့ၫ ဘဲၫၥိၭ အမိမၩ ဆၧမၩ ဘၪဆဲၫ့ လၧယဟိဝၩအဂံၪ့ နီၪလီၫ. 9 ထီးနီၪလဖၧၫ့ စယ့ၭရှုၫအၫ ဆၧၫ့ထုၪ့ဝ့ၫ, ဒဲအဖိၪခွၫလဖၪ, ဒဲအထၧၫ့ဖုဝဲၥံၪ, စကၭဒမံၫအ့လၭ, ဒဲအဖိၪခွၫလဖၪ, စယုဒၫ အဖိၪခွၫလဖၪတၭ, မၩဎုၬဝ့ၫ ဘဲၫၥိၭ အမိထိၪဂဲၩ ၦမၩဆၧ လၧယွၩအဂံၪ့ဖၧၩ့လဖၪနီၪ; စဟ့နဒၭ အဖိၪခွၫလဖၪ, အဝ့ၫၥံၪ အဖိၪခွၫလဖၪ, ဒဲအဝ့ၫၥံၪ အထၧၫ့ဖုဝဲၥံၪ ၦလံဝဲၫဖိၪလဖၪနီၪ အီၪဝ့ၫဆ့ လီၫ. 10 ထီးၦမၩဆၧလဖၪနီၪ အီၪက့ၪလၩ့ ယဟိဝၩအဂံၪ့ အခၪ့ထံၭတၭ, အဝ့ၫၥံၪ အီၪက့ၪ ၦလုဆၧလဖၪ အီၪလၧအဝ့ၫၥံၪ အကီၩ့အၥိၭ, ဒဲခွ့ၩၥံၪ, ဒဲၦလံဝဲၫဖိၪလဖၪ လၧအမွဲ စအၫစဖၭ အဖိၪခွၫၥံၪ အီၪ လၧစံၩ့စံၩ့လဖၪ, ဘဲၫၥိၭ အမိစံၭထၪ့အၪ့အူၭ ယဟိဝၩ, ဘဲၫအံၫစရ့လၭ အစဎွၩ စဒၫဝံၭ အီၪက့ၪလၩ့ အထူၫအရူၫ အၥိၭနီၪလီၫ. 11 အဝ့ၫၥံၪ ၥံၫကျံၩၡီၩ့ဆၧ လၧဆၧစံၭထၪ့အၪ့အူၭ အဖၧၩ့နီၪ, မွဲအအၪ့အူၭ ယဟိဝၩ လီၫ. မွဲလၧဆၧဂ့ၩ အကၠီၩ့တၭ, အဂဲးဘဲၫယီၩ အခိးအတၩ လၧအံၫစရ့လၭ အဂးနီၪ, အီၪဝ့ၫ အဆိၩဆိၩ အကၠၪကၠၪလီၫ. တၭ ထီးအဝ့ၫၥံၪ စံၭထၪ့အၪ့အူၭ ယဟိဝၩနီၪ, ၦခမျၧး ထီးအလူၬလဖၪ ကိၭၡၭထၪ့ဖၭဒိၪဆ့; အဂဲးဘဲၫယီၩ ယဟိဝၩအဂံၪ့နီၪ ဆၧအီၪက့ၪလၩ့ယူၭ အခၪ့ထံၭယူၭနီၪလီၫ. 12 အ့ၪမွဲ ၦလုဆၧ အၪဂၩၥံၪ, ဒဲၦလံဝဲၫဖိၪၥံၪ, ဒဲဖါလဖၪအခိၪၥံၪ လၧအအီၪဝ့ၫ လၧဖျိၩ့, လၧအဒၪဘၪ ဂံၪ့အဝံခိၪ လဖျိၪ့နီၪ, ထီးဆၧအီၪက့ၪလၩ့ ဂံၪ့လဖျိၪ့ယီၩ အခၪ့ထံၭ လၧအဝ့ၫၥံၪ အမ့ၬယၫတၭ, အမ့ၬထံၫ လၩ့တၭ, ဂၪ့ဝ့ၫ လၧအလူဖၭဒိၪ; 13 တၭ ၦအၪဂၩ ကိၭၡၭထၪ့ လၧဆၧၥၭထိၬနီၪ, အခိးမွဲ လၧဆၧကိၭၡၭထၪ့ ဆၧၥၭထိၬအၥီၫ, ဒဲၦၡၩၥံၪဂၪ့ဝ့ၫအၥီၫနီၪ, ၦခမျၧး အၪ့နၩ့ဖၭဝ့ၫ အဆၧၫ့ ၥ့ၪဝါအ့ၬ; အဂဲးဘဲၫယီၩ ၦခမျၧးၥံၪ ကိၭၡၭထၪ့ လၧဆၧကိၭၡၭဖၭဒိၪတၭ, အၥီၫနီၪ ဂၧၫ့ထၪ့ဝ့ၫ ယဲၩ့လ့ၬ လီၫ.

1 တၭ ထီးယုဒၫ ဒဲဘံၪ့ယမံၫ့ အဒုၪအဒၩလဖၪ နါဂၧၫ့ လၧၦဘၪဆဲၫ့ လၧဆၧအၪ့မၧၫ့ဎီးဝ့ၫလဖၪနီၪ, မၩထၪ့ထဲၩ့ ယဟိဝၩ အံၫစရ့လၭအယွၩ အဆၧလုဂံၪ့ဒီၭ တၭ; 2 ထီးနီၪလဖၧၫ့ အဝ့ၫၥံၪ ဂဲၫ လၧစဇရၧၭဘၫဘ့လၭ အအီၪ, ဒဲလၧအဖါလဖၪ အခိၪၥံၪတၭ, စံၭအဝ့ၫၥံၪ, မွဲပမိမၩထၪ့ဆၧ လၧနၥံၪ အၥိၭ; အဂဲးဘဲၫယီၩ မွဲပအၪ့ဎၬ နၥံၪအယွၩဆ့ ဘဲၫနၥံၪ အၥိၭတၭ, ပလုထၪ့ အဝ့ၫဒၪ ခီၫလၧအၭစၧၫ အစဎွၩ စအံစၫဟၭဒၧၫ့ လၧအဂဲၫၥိၫ့ပၧၩ ထီးအလးယီၩ အမုနံၩလဖၪ, ခီးဘိၩ့နဲၪ့ယီၩ လီၫ. 3 အ့ၪမွဲ စဇရၧၭဘၫဘ့လၭ, ဒဲစယ့ၭရှုၫအၫ, ဒဲဖါလဖၪအခိၪၥံၪ, စံၭအဝ့ၫၥံၪ, ပဝ့ၫဒၪယီၩ ပမၩထၪ့ ဂံၪ့ လၧပယွၩ အဂးယီၩ, နၥံၪ မၩ လၧပၥိၭ ဘၪဆဲၫ့ နးဆံၭအ့ၬ. အ့ၪမွဲ လၧပမၩထၪ့ ယဟိဝၩ အံၫစရ့လၭ ယွၩအဂံၪ့ယီၩ, ပမိမၩၡီၩ့ဒၪပဝ့ၫ ဘဲၫပၧၡၫ အစဎွၩ စဲရၧၭ လဂၩ မၪလူၬပၧၩ အၥိၭနီၪလီၫ. 4 ထီးနီၪလဖၧၫ့ ထံၫဖိၪခးဖိၪၥံၪ မၩလၩ့ဆါ ယုဒၫ အၦၡၩလဖၪ အစူၪနီၪ, ဒဲမၩထံၬထၬ အဝ့ၫၥံၪ လၧအမၩထၪ့ဆၧ အဘိၩ့ဘၭနီၪ, ဒဲအၪ့လံၩ့န့ ၦဒုၭကိၪ့ဆၧထၫ့ဒၩ အဝ့ၫၥံၪ, 5 ဘဲၫၥိၭ အမိမၩဂၭဂီၩ့ အဝ့ၫၥံၪ အဆၧကိၪ့ဝဲၩဝ့ၫနီၪ; လၧပၧၡၫ အစဎွၩ စဲရၧၭ အမုနံၩလဖၪ ထီးအလူၬနီၪ, ထီၩ့လၩ့ လၧပၧၡၫ အစဎွၩ ဒရဲအၧၭ ပၧၩ့ဆၧ ဒၪလ့ၬနီၪလီၫ. 6 တၭ လၧစအဟၭရှုၫအံရၧၭ ပၧၩ့ဆၧ အခၪ့ထံၭနီၪ, အဝ့ၫၥံၪ ကွ့ၭဖ့ၪယု လံၬအီၪက့ၪဆၧမၪ လၧယုဒၫ ဒဲယရုစလံၫ့ အၦၡၩၥံၪ အလီၩ့နီၪလီၫ. 7 လၧစအၫတဇၧၭစံၫ အမုနံၩလဖၪ အဖၧၩ့နီၪ, စဘံၭစလၫ့, စမံၭၥြဒၭ, စတဘံၫအ့လၭၥံၪ, ဒဲအဝ့ၫၥံၪ အၥိၭလဖၪနီၪ, ကွ့ၭဖ့ၪယု လံၬ လၧပၧၡၫ အစဎွၩ စအၫတဇၧၭစံၫနီၪ, တၭ လၧလံၬဖၧၩ့နီၪ ဆၧကွ့ၭဝ့ၫ လၧစံရအၫ အလၨလခီၫတၭ; လီၩဖျီၪထၪ့ဝ့ၫ လၧစံရအၫ အလၨလခီၫဆ့လီၫ. 8 ၦဒိၪဖၭဒိၪ စရံဟၧၫ့, ဒဲၦကွ့ၭလံၬ စၡံမရဲၫၥံၪ ကွ့ၭဖ့ၪယု လံၬထၫ့ဒၩ ယရုစလံၫ့ လၧစဎွၩ စအၫတဇၧၭစံၫ ဘဲၫယီၩၥိၭ, 9 ထီးနီၪလဖၧၫ့ ၦဒိၪဖၭဒိၪ စရံဟၧၫ့, ဒဲၦကွ့ၭလံၬ စၡံမၡဲၫ, ဒဲအဝ့ၫၥံၪ အၥိၭလဖၪ ကွ့ၭဘဲၫယီၩ, ၦဒဲနၫဖိၪၥံၪ, ၦအၭဖၫ၁စဲၭဖိၪၥံၪ, ၦတၫပလဲၭဖိၪၥံၪ, ၦအၭဖၭစဲၭဖိၪၥံၪ, ၦအခ့ၫဝဲၭဖိၪၥံၪ, ၦဘၭဘလၧၫ့ဖိၪၥံၪ, ၦစုၫစၫ့ဖိၪၥံၪ, ၦဒဟ့ဝဲၭဖိၪၥံၪ, ၦအ့လမဲၭဖိၪၥံၪ, 10 ဒဲကယဲ ၦဆၨၩဂူၫဂၩၥံၪ, လၧၦဒိၪဖၭဒိၪ စအၭစနၭပၧၫ လဂၩနီၪ ဂဲၫၥိၫ့ ခၫ့ဂၬဝ့ၫတၭ, အီၪက့ၪလၩ့ လၧစမ့ရအၫ အဒိၩ့လဖၪ အဖၧၩ့, ဒဲဂူၫဂၩလဖၪ လၧထံၫမိၡါ ဝါအယီၩလခီၫ, ဒဲလၧအဆၧၫ့အထီ ဘဲၫနီၪၥိၭလီၫ. 11 လံၬ လၧအဝ့ၫၥံၪ ဖ့ၪယု လၧစဎွၩ အၫတဇၧၭစံၫနီၪ အကွ့ၭဆဲၫမွဲ အယီၩလီၫ. နခ့ၫနၡၩ ၦၡၩၥံၪ အီၪလၧထံၫမိၡါ ဝါအယီၩလခီၫ, ဒဲအဆၧၫ့အထီ ဘဲၫနီၪလီၫ. 12 ဆၧဒုၭၥ့ၪယၫ စဎွၩ လၧၦယုဒၫဖိၪၥံၪ လၧအဂဲၫစဲၪ့ထၪ့ခွံၬ လၧနအီၪ, ထီၩ့ လၧပအီၪယီၩတၭ, အဝ့ၫၥံၪ ထီၩ့လၧယရုစလံၫ့နီၪ, မၩထၪ့ထဲၩ့ ဒိၩ့အၧၩ့ လၧအပိၩ့ထၪ့ဆၧ တၭ, မၩထၪ့ အခိၪဒၧၩ့ၥံၪနီၪ, ဒဲထၫ့ထိၪ ဘုၭထၬ အခၪ့ထံၭလဖၪနီၪလီၫ. 13 ဆၧဒုၭၥ့ၪယၫစဎွၩ, ဘဲၫယီၩၥိၭ, ဒိၩ့ယီၩ အ့ၪဘၪ ဆၧမၩထၪ့ထဲၩ့ဒီၭ, ဒဲအခိၪဒၧၩ့ၥံၪ အ့ၪကဲၪထၪ့ဒီၭတၭ, အဝ့ၫၥံၪ မိဖ့ၪလၫ့ အခီၫ့အကီၭ ဒဲအလံၩ့ၥံၪဆ့အ့ၬ; တၭ နမိမၩဂၭဂီၩ့ စဎွၩၥံၪ အဆၧဒိၭန့ ဘဲၫနီၪလီၫ. 14 တၭ ဘိၩ့နဲၪ့ယီၩ လၧပအၪ့ဘၪ နီးအထံၫလၪနီၪ အကၠီၩ့တၭ, မွဲပဒၪ စဎွၩ အလၩအဖၩ့ ဂၭဂီၩ့နီၪ ကြၨၭဆ့အ့ၬ; အခိးမွဲ ပအၪ့မၧၫ့ ဆၧဒုၭၥ့ၪယၫစဎွၩနီၪလီၫ. မွဲဘဲၫၥိၭ ၦမိအၪ့ဎၬ လၧနဖါလဖၪ အလံၬၥံၪလဲၥံၪ အဖၧၩ့တၭ, 15 ဘဲၫၥိၭ နမိဒၪဘၪ ဆၧကွ့ၭအၥၭ လၧလံၬလဖၪနီၪ အဖၧၩ့ ဒဲၥ့ၪယၫ လၧဒိၩ့ယီၩ မွဲဒိၩ့ပိၩ့ထၪ့ဆၧ, ဒဲမၩဂၭဂီၩ့ စဎွၩၥံၪ ဒဲထံၫၥံၪခးၥံၪတၭ, အဝ့ၫၥံၪ ထိၪဂဲၩ ၦၡၩပိၩ့ထၪ့ဆၧ လၧဖျိၩ့တၭ; လၧဆၧနီၪလမံၩ့ အကၠီၩ့ ဒိၩ့ဘၪ ဆၧမၩဂၭဂီၩ့ဝ့ၫဒၪ လီၫ. 16 ပဝ့ၫဒၪယီၩ ပလီၩဘၪ တၡါ စဎွၩ ဘဲၫယီၩ, ဆၧအ့ၪမၩထၪ့ထဲၩ့ ဒိၩ့ယီၩ ဒဲအခိၪဒၧၩ့ၥံၪ အ့ၪကဲၪထၪ့ တၭ, လၧဆၧယီၩလမံၩ့ အကၠီၩ့နီၪ, နန့ဘၪဆၧ လၧထံၫမိၡါ ဝါအယီၩလခီၫ နးမံၩ့အ့ၬ. 17 ထီးနီၪလဖၧၫ့ စဎွၩနီၪ ဖ့ၪဆၧၫ့ လံၬ ထီၩ့လၧၦဒိၪဖၭဒိၪ စရံဟၧၫ့, ဒဲၦကွ့ၭလံၬ စၡံမၡဲၫ, ဒဲအဝ့ၫၥံၪ အၥိၭ လၧအအီၪဝ့ၫ လၧစမ့ရအၫ အဖၧၩ့လဖၪနီၪ, ဒဲကယဲ ၦဂူၫဂၩလဖၪ အီၪလၧထံၫမိၡါ ဝါအနီၪလခီၫ; ဆၧမုၬဆၧဎၩ့, ဒဲဆၧအဆၧၫ့အထီ ဘဲၫနီၪၥိၭလီၫ. 18 လံၬ လၧနၥံၪ ဖ့ၪယုပၧၩ လဘံၪ့နီၪ ဆၧဖီဘၪယူၭ လၧယမ့ၬယၫ လၩ့ထံးလၩ့ဆ့ၭ လီၫ. 19 ယမၪလူၬဆၧတၭ, ဆၧအၪ့ဎၬန့ယူၭနီၪ; ဆၧဒၪန့လၧဒိၩ့နီၪ ပိၩ့ထၪ့ စဎွၩၥံၪ လၧဖျိၩ့, ဒဲဆၧပိၩ့ထၪ့ ဒဲဆၧမၩလၩ့မုလၩ့ဖၭ အီၪထၪ့ လၧအဖၧၩ့နီၪလီၫ. 20 စဎွၩဖၭဒိၪၥံၪ အီၪဝဲၩဝ့ၫ လၧယရုစလံၫ့ အဖၫ့ခိၪတၭ, အဝ့ၫၥံၪ ပၧၩ့ဘၪ ကယဲ ထံၫၥံၪခးၥံၪ လၧထံၫမိၡါ ဝါလခီၫ ထီးအလူၬတၭ, အခီၫ့အကီၭ, ဒဲအလံၩ့ၥံၪနီၪ, ဆၧဖ့ၪလၫ့ လၧအဝ့ၫၥံၪ အစူၪဖၧၩ့လီၫ. 21 ဘိၩ့နဲၪ့ယီၩ, ဘိၩ့နၥံၪ လချုၭ န့ဒံၭဘၪ ယဆၧမၪလူၬ နးမံၩ့တၭ, နၥံၪဝ့ၫဒၪယီၩ မၪလူၬဆၧ, ဘဲၫၥိၭ ၦၡၩလဖၪနီၪ မိအီၪထီတၭ, ဒဲအထီးမၩထၪ့ထဲၩ့ ဒိၩ့နီၪ လဂ့ၩ ဘီၪ. 22 ထီးလၩ့နၥံၪအၥၭ မၩတၡါ ဆၧယီၩဘီၪ. ဆၧမၩဂၭဂီၩ့ မိကဲၪထၪ့ ထီးအဘၪထံၭဆၫ စဎွၩၥံၪဘၪ လဲၪ. 23 တၭ ထီးဆၧကွ့ၭဆဲၫ စဎွၩ အၫတဇၧၭစံၫ အလံၬလဘံၪ့နီၪ ဘၪ ဆၧဖီထၪ့ဝ့ၫ လၧစရံဟၧၫ့, ဒဲၦကွ့ၭလံၬ စၡံမၡဲၫ, ဒဲအဝ့ၫ အၥိၭလဖၪ အမ့ၬယၫတၭ, အဝ့ၫၥံၪ လ့ၩထၪ့ချဲၫ့ချဲၫ့ ထီၩ့လၧယရုစလံၫ့နီၪ လၧၦယုဒၫဖိၪအီၪ တၭ, အၪ့မၧၫ့ဆီၪ့ အဝ့ၫၥံၪ လၧဆၧအစီၩ့အမၩ့ ဘဲၫၥိၭ အထီးမၩလၧၩ့ဆၧ လဂ့ၩလီၫ. 24 ထီးနီၪလဖၧၫ့ ဆၧမၩ လၧယွၩအဂံၪ့ အဂး လၧအအီၪ လၧယရုစလံၫ့နီၪ အီၪထီဝ့ၫဒၪလီၫ. အခိးမွဲ အအီၪထီဝ့ၫ ထီၩ့လၩ့ ပၧၡၫ အစဎွၩ ဒရဲအၧၭနီၪ ပၧၩ့ဆၧ နံၫနံၪ့လနံၪ့ နီၪလီၫ.

1 ထီးနီၪလဖၧၫ့ မီၪလဖၪ, မီၪစဟၭဂဲၫ, ဒဲစအံၭဒိၫ အဖိၪခွၫ စဇ့ၭခရဲအၫၥံၪ ချဲၩ့ဆၧ လၧၦယုဒၫဖိၪၥံၪ လၧမီၪအချိၬတၭ, လီၩဘၪ ၦလဖၪ အီၪလၧယုဒၫ ဒဲယရုစလံၫ့ အဖၧၩ့ လၧအံၫစရ့လၭအယွၩ အမံၩ့နီၪလီၫ. 2 ထီးနီၪလဖၧၫ့ စၡံၫအၫတအ့လၭ အဖိၪခွၫ စဇရၧၭဘၫဘ့လၭ ဒဲစယီၭစဒၭ အဖိၪခွၫ စယ့ၭရှုၫအၫ ဂဲထုၪ့တၭ, မၩထၪ့ၥၫ့ ယွၩအဂံၪ့ လၧအအီၪ လၧယရုစလံၫ့တၭ; ယွၩအမီၪလဖၪ အီၪလၧအဝ့ၫၥံၪ အၥိၭ မၩဘိၭမၩဆၧၩ့ဝ့ၫ လီၫ. 3 လၧအဆၧၫ့အထီနီၪ စတၭနအဲၫ ဂဲၫ လၧအဝ့ၫၥံၪ အအီၪ, မွဲၦဒိၪဖၭဒိၪ လၧအပၧၩ့, ဆၧလၧထံၫမိၡါ ဝါအယီၩလခီၫ, ဒဲစၡံၥၫဘီၭဇနဲၫ ဒဲအဝ့ၫၥံၪ အၥိၭလဖၪ တၭ, စံၭၦလဖၪနီၪ, ၦလၧအအၪ့မၧၫ့ နၥံၪ မၩထၪ့ ဂံၪ့ယီၩ, ဒဲဒုၭကဲၪထၪ့ ခိၪဒၧၩ့ယီၩ, မွဲၦလဂၩလဲၪ. 4 တၭ ပစံၭ ၦလဖၪနီၪ ဘဲၫယီၩၥိၭ; ၦလၧအမၩထၪ့ ဆၧယီၩ အမံၩ့လဖၪ, မွဲဘဲၫၥ့ၪလဲၪ. 5 မွဲလါနၫ့တၭ အဝ့ၫၥံၪအယွၩ အမ့ၬၥၪၥံၪ အီၪလၧၦယုဒၪဖိၪၥံၪ အၥုၪ့က့ၭအၥၭၡါလဖၪ အလီၩ့တၭ; အခိးမွဲ ဆၧနီၪလမံၩ့ လချုၭ ထီၩ့ဒံၭဘၪ လၧစဒရဲအၧၭ အအီၪနီၪ, အဝ့ၫၥံၪ ဒုၭအီၪထီ ၦလဖၪနီၪ ၥ့ၪနးစီၪ့အ့ၬ; ထီးနီၪလဖၧၫ့ အဝ့ၫၥံၪ ကွ့ၭဖ့ၪယု လံၬ လီၩဘၪ ဆၧအဂဲးအကၠီၪ့နီၪလီၫ. 6 ၦဒိၪဖၭဒိၪ ပၧၩ့ဆၧ လၧထံၫမိၡါ ဝါအယီၩလခီၫ စတၭနအဲၫနီၪ, ဒဲစၡံၥၫဘီၭဇနဲၫ, ဒဲအဝ့ၫဒၪ အၥိၭလဖၪ ၦအၭဖၫစၭဖိၪၥံၪ, လၧအအီၪ လၧထံၫမိၡါ ဝါအယီၩလခီၫ အလံၬနီၪ, ဆၧကွ့ၭဆဲၫန့ လဘံၪ့ လၧဆၧဖ့ၪယု စဎွၩဒရဲအၧၭနီၪလီၫ. 7 လံၬ လၧအဝ့ၫၥံၪ ဖ့ၪယုနီၪ ဆၧကွ့ၭ အဂဲးအကၠီၪ့ ဘဲၫယီၩ, 8 မွဲဆၧမုၬဆၧဎၩ့ ထီးအလူၬ ဘၪ လၧစဎွၩဒရဲအၧၭ နီၪဘီၪ. ဆၧဒုၭၥ့ၪယၫ စဎွၩ လၧဆၧလမံၩ့တၭ, ပဝ့ၫဒၪယီၩ ပလ့ၩ လၧခးယုဒၫ အဖၧၩ့နီၪ, ထီၩ့လၧယွၩဖၭဒိၪနီၪ အဂံၪ့, လၧၦမၩထၪ့ဝ့ၫ လၧလိးဖၭဒိၪၥံၪ, ဒဲၥံၪ့ၥံၪ အီၪလၧဆၧဒီၪ့ၥံၪ အဖၧၩ့နီၪ; ဒဲဆၧမၩလမံၩ့ယီၩ ကဲၪထၪ့ ချဲၫ့လ့ၬ, ဒဲဘီၪထၪ့ယီၫထၪ့ လၧအဝ့ၫၥံၪ အစူၪဖၧၩ့ လီၫ. 9 ထီးနီၪလဖၧၫ့ ပအၪ့စၪ့ ၦၥုၪ့က့ၭၥၭၡါလဖၪ, ဒဲစံၭ အဝ့ၫၥံၪ ဘဲၫယီၩ; ၦလၧအအၪ့မၧၫ့နၥံၪ မၩထၪ့ ဂံၪ့ယီၩ, ဒဲဒုၭကဲၪထၪ့ ခိၪဒၧၩ့လဖၪယီၩ, မွဲၦလဂၩလဲၪ. 10 တၭ ပအၪ့စၪ့ အဝ့ၫၥံၪအမံၩ့ဆ့, ဘဲၫၥိၭ ပမိလီၩဘၪနၧၩ, ဒဲကွ့ၭဖ့ၪယူ အဝ့ၫၥံၪ အခိၪလဖၪ အမံၩ့နီၪလီၫ. 11 တၭ အဝ့ၫၥံၪ ချဲၩ့ဆၧၫ့တၭ, စံၭဝ့ၫ ဘဲၫယီၩ; ပဝ့ၫဒၪယီၩ ပမွဲ မူၭခိၪ ဒဲဂၪ့ခိၪအယွၩ အခ့ၫအၡၩတၭ, ပမၩထၪ့ ဂံၪ့ လၧဆၧမၩထၪ့ဝ့ၫ လၧအခီၫ အၪနံၪ့, လၧအံၫစရ့လၭ အစဎွၩဖၭဒိၪ မၩထၪ့ဝ့ၫ လဖျိၪ့နီၪလီၫ. 12 မွဲလါနၫ့တၭ ပဖါၥံၪ ထိၪဂဲၩ မူၭခိၪအယွၩ အဆၧၥၭထၪ့နီၪ, အဝ့ၫဒၪ ဖ့ၪလၫ့ခွံၬ အဝ့ၫၥံၪ လၧၦခၫလဒံၫအၫဖိၪ, ဘၭဘလၧၫ့ အစဎွၩ စန့ၭဘူၫခၭန့ဇၫနီၪ အစူၪဖၧၩ့တၭ, အဝ့ၫဒၪ မၩဂၭဂီၩ့ ဂံၪ့ယီၩ, ဒဲထဲၩ့ဆိၬ ၦခမျၧးၥံၪ ထီၩ့လၧဘၭဘလၧၫ့ အဖၧၩ့လီၫ. 13 အ့ၪမွဲ ၦလၧဘၭဘလၧၫ့ အစဎွၩ စဲရၧၭ အနံၪ့ အခၪ့ထံၭလနံၪ့နီၪ, စဎွၩ စဲရၧၭ လဂၩ စ့ၩရၫ့ လၧဆၧဘၪမၩထၪ့ ယွၩအဂံၪ့ယီၩလီၫ. 14 တၭ ထွ့ၫထီၫ့ၥံၪစ့ၩၥံၪ ဘၪဆဲၫ့ လၧယွၩအဂံၪ့နီၪဆ့, လၧစန့ၭဘူၫခၭန့ဇၫ ဆိၬထၪ့ခွံၬ လၧဆၧလုအဂံၪ့ လၧအအီၪ လၧယရုစလံၫ့ အဖၧၩ့နီၪ, ဒဲထဲၩ့န့ အီၪက့ၪဝ့ၫ လၧဘၭဘလၧၫ့ အဆၧလုဂံၪ့နီၪ; ဆၧနီၪလဖၪဆ့, စဎွၩ စဲရၧၭ လဂၩနီၪ မၩန့ခွံၬ လၧဘၭဘလၧၫ့ အဆၧလုဂံၪ့ဖၧၩ့တၭ, ဖ့ၪလၫ့ အဝ့ၫၥံၪ လၧၦလဂၩ အမံၩ့မွဲ စၡ့ၭၡဘၭဇၫ, လၧအဒုၭကဲၪထၪ့ဝ့ၫ လၧၦဒိၪဖၭဒိၪတၭ, 15 စံၭ အဝ့ၫဒၪ, မၩန့ ထွ့ၫလဖၪယီၩ, လ့ၩဘီၪဆိၬ အဝ့ၫၥံၪ ထီၩ့ လၧဆၧလုအဂံၪ့ဖၧၩ့, လၧအအီၪ လၧယရုစလံၫ့နီၪ, ဒဲဒုၭကဲၪထၪ့ ယွၩအဂံၪ့ လၧအလးဒၪဝ့ၫဆံၭ. 16 ထီးနီၪလဖၧၫ့ စၡ့ၭၡဘၭဇၫ လဂၩနီၪ ဂဲၫထီၩ့တၭ, အီၪက့ၪလၩ့ ယွၩအဂံၪ့ လၧအအီၪ လၧယရုစလံၫ့ အဖၧၩ့ အခၪ့ထံၭနီၪလီၫ. တၭ လၧအထီနီၪ ထီၩ့လၩ့ ခီးဘိၩ့နဲၪ့ယီၩ, ဆၧမၩ လါနၫ့ ဂံၪ့ယီၩ, မွဲအဂီၩ့ဒံၭအ့ၬ. 17 အခိးမွဲဘဲၫနီၪတၭ; အ့ၪဘၪ စဎွၩအၥၭတၭ, မွဲဆၧအၪ့ဎၬ လံၬၥံၪလဲၥံၪ လၧစဎွၩ အဆၧအီၪက့ၪကီၪ့အလးနီၪ, လၧဘၭဘလၧၫ့ အဖၧၩ့တၭ, မွဲစဎွၩ စဲရၧၭ လဂၩနီၪ အဆၧစ့ၩရၫ့ လၧဆၧမိမၩထၪ့ ယွၩအဂံၪ့ လၧယရုစလံၫ့နီၪ အီၪဆ့ဧၪ. တၭ လၧဆၧလမံၩ့ယီၩ အဂဲးအကၠီၪ့, မွဲစဎွၩ ဖ့ၪယူ လီၩဘၪပၧၩ ထီးဒၪအၥၭ လမံၩ့မံၩ့ ဘီၪ.

1 ထီးနီၪလဖၧၫ့ စဎွၩ ဒရဲအၧၭ စ့ၩရၫ့ဝ့ၫဒၪတၭ; ဆၧအၪ့ဎၬ လၧလံၬထူလဖၪ အဂံၪ့ဖၧၩ့, လၧဆၧအီၪက့ၪကီၪ့ ဘၭဘလၧၫ့ အဎၧၩ့အဎီလဖၪနီၪ အလးလီၫ. 2 တၭ ထီးအၭမၥၫ, လၧနီးဖၧၩ့ လၧအအီၪဝ့ၫ လၧခးမံဒအၫ အဖၧၩ့နီၪ, ဆၧဒၪန့ဝ့ၫ လံၬထူလထူတၭ, ဆၧကွ့ၭဝ့ၫ လၧအဖၧၩ့ ဘဲၫယီၩ, 3 လၧစဎွၩ စဲရၧၭ အနံၪ့ အခၪ့ထံၭလနံၪ့နီၪ, စဎွၩ စဲရၧၭ စ့ၩရၫ့ ဆၧဘၪဆဲၫ့ လၧယွၩအဂံၪ့ လၧယရုစလံၫ့တၭ; စံၭဝ့ၫ, ဒုၭကဲၪထၪ့ ဂံၪ့နီၪအလး လၧအဝ့ၫၥံၪ လုထၪ့ဆၧလဖၪတၭ, အီၪက့ၪလၩ့ အခၪ့ထံၭနီၪ ခၧၫ့ခၧၫ့လ့ၬ; ဒဲအထၪ့ထီၫနီၪ အဖျါ ဎူၫဆံၫ, အဒၪ့ဎၩ့နီၪ အဖျါ ဎူၫဆံၫ; 4 လိးဖၭဒိၪၥံၪ ၥၧၫ့ထၧၫ့, ဒဲၥံၪ့အၥၫ့ လထၧၫ့နီၪ ဆံၭ. တၭ အဎွ့ၩနီၪမွဲ ဆၧဖ့ၪလၫ့ခွံၬဝ့ၫ လၧစဎွၩအဂံၪ့, 5 ဒဲထွ့ၫထီၫ့ၥံၪစ့ၩၥံၪ ဘၪဆဲၫ့ လၧယွၩအဂံၪ့နီၪဆ့, ဆၧလၧစန့ၭဘူၫခၭန့ဇၫ ဆိၬထၪ့ခွံၬ လၧဆၧလုအဂံၪ့ လၧအအီၪ လၧယရုစလံၫ့နီၪ, ဒဲဂဲၫထဲၩ့န့ လၧဘၭဘလၧၫ့တၭ, ဖ့ၪလၫ့ထဲၩ့ ဒဲဆိၬထဲၩ့ဒီၭ လၧဆၧလုအဂံၪ့ လၧယရုစလံၫ့နီၪ, ထီးအလးဒၪဝ့ၫတၭ, အီၪက့ၪ အဝ့ၫၥံၪ လၧယွၩအဂံၪ့ဖၧၩ့နီၪဆံၭ. 6 အခိးမွဲဘိၩ့နဲၪ့ယီၩ, စတၭနအဲၫ, ပၧၩ့ဆၧ လၧထံၫမိၡါ ဝါအနီၪလခီၫ, စၡံၥၫဘီၭဇနဲၫ, ဒဲနၥံၪ အၥိၭ ၦအၭဖၫစၭဖိၪၥံၪ, လၧအအီၪ လၧထံၫမိၡါ ဝါအနီၪလခီၫ, နၥံၪဝ့ၫဧ့, အီၪဆီၩ့ဆုၩ နၥံၪ လၧအလးနီၪဘီၪ; ယွၩအဂံၪ့ အဆၧမၩနီၪ ထီးမၩထံၬထၬ နးမံၩ့လဂ့ၩ. 7 ၦယုဒၫဖိၪၥံၪ အၦဒိၪဖၭဒိၪ, ၦယုဒၫဖိၪ အၥုၪ့က့ၭၥၭၡါၥံၪ, မွဲ အမၩထၪ့ ယွၩအဂံၪ့နီၪ လၧအလးဒၪဝ့ၫဆံၭ. 8 လၧနီၪအမ့ၬယၫ ယစ့ၩရၫ့ ဆၧလမံၩ့ လၧနၥံၪ ကြၨၭမၩ လၧၦယုဒၫဖိၪ အၥုၪ့က့ၭၥၭၡါၥံၪနီၪ, လၧအမၩထၪ့ ယွၩအဂံၪ့နီၪ အဂးလီၫ. ဆၧလၧအဘၪဆဲၫ့ လၧစဎွၩ အဆၧဖိၪဆၧလံၩလဖၪ, ဒဲအခီၫ့ လၧထံၫမိၡါ ဝါအနီၪလခီၫ, မွဲဆၧဖ့ၪလၫ့ခွံၬ အဎွ့ၩၥံၪ လၧၦလဖၪနီၪ အစူၪဖၧၩ့, ဘဲၫၥိၭ ဆၧထီးပဒၩ့ အဝ့ၫၥံၪ လဂ့ၩလီၫ. 9 တၭ ကယဲ ဆၧလၧအဝ့ၫၥံၪ ကြၨၭန့ဘၪ လမံၩ့လါလါနီၪ, ချီဖၫဖိၪမွဲဂ့ၩ, ၥိၪဖၫၥံၪ, ၥိၪဖိၪၥံၪ မွဲဂ့ၩ, ဘဲၫၥိၭ အမိလုထၪ့ မူၭခိၪအယွၩနီၪ လၧဆၧလုမ့ၪ, ဘုၪကၠိၩ့, ထံၫလၪ, စဘံၭထံၫ, ဒဲၥိၪ, ဘဲၫၦလုဆၧ လၧယရုစလံၫ့နီၪ, စ့ၩရၫ့ဝ့ၫ အၥိၭ, မွဲဆၧဖ့ၪလၫ့ တၡါ လနံၩဘၪလနံၩ လနံၩဘၪလနံၩ ဆံၭ. 10 မွဲဘဲၫၥိၭ အဝ့ၫၥံၪ မိလုထၪ့ ဆၧနၧၫ့မၧၫ့မုၬ လၧမူၭခိၪအယွၩနီၪ, ဒဲအၪ့ကံၩ့ဘၩဆိၪဖၪန့ စဎွၩ, ဒဲအဖိၪခွၫၥံၪ မိမၧၫ့ အဂးလီၫ. 11 လၧနီၪအမ့ၬယၫဆ့, ယစ့ၩရၫ့ ဆၧလမံၩ့, လၧၦလဂၩဂၩ အ့ၪမၩဂၭဂီၩ့ ဆၧအလူယီၩ, မွဲဆၧရိလၩ့ခွံၬ အဂံၪ့, ဘီၩ့ထၪ့ အထုၪ့လဖၪတၭ, စၧၩ့ၥံၫလၩ့ခွံၬ ၦလဂၩနီၪ လၧအလီၩ့ဆံၭ. တၭ လၧဆၧယီၩလမံၩ့ အကၠီၩ့ အဂံၪ့နီၪ, မွဲအကဲၪထၪ့ ဆၧအ့ၪပိၩ့နီၪဘီၪ. 12 တၭ ယွၩလဂၩ လၧအဒုၭအီၪထၪ့ အမံၩ့ လၧအလးထီးနီၪ, မွဲအမိမၩဂၭဂီၩ့ ကယဲ စဎွၩၥံၪ, ဒဲၦခမျၧးၥံၪ လၧအအီၪက့ၪ အစူၪ လၧအမိမၩဂၭဂီၩ့ ယွၩအဂံၪ့ယီၩ လၧအအီၪ လၧယရုစလံၫ့နီၪ, ထီးအလူၬဆ့ လီၫ. ယဝ့ၫဒၪယီၩ, စဒရဲအၧၭ စ့ၩရၫ့ယူၭ ဆၧလမံၩ့ယူၭ; မွဲအကဲၪထၪ့ဒၪဝ့ၫ လၧအဆိၫအချဲၫ့ဆံၭ. 13 ထီးနီၪလဖၧၫ့ စတၭနအဲၫ, ၦပၧၩ့ဆၧ လၧထံၫမိၡါ ဝါအယီၩလခီၫ, စၡံၥၫဘီၭဇနဲၫ, ဒဲအဝ့ၫၥံၪ အၥိၭလဖၪ, ဘဲၫစဎွၩဒရဲအၧၭ မၪလူၬဝ့ၫ အၥိၭတၭ; အဝ့ၫၥံၪ မၩဝ့ၫ ဘဲၫနီၪ လၧအဆိၫအချဲၫ့ဆ့လီၫ. 14 တၭ ၦယုဒၫဖိၪလဖၪ အၥုၪ့က့ၭၥၭၡါၥံၪ မၩထၪ့ ဂံၪ့နီၪ, ဒဲအဘီၪထၪ့ယီၫထၪ့ လၧမီၪစဟၭဂဲၫ ဒဲစအံၭဒိၫ အဖိၪခွၫ စဇ့ၭခရဲအၫၥံၪ ချဲၩ့ဆၧ လၧမီၪအချိၬ အဘိၩ့ဘၭနီၪလီၫ. တၭ အဝ့ၫၥံၪ မၩထၪ့ ဂံၪ့နီၪ ဒဲမၩဂီၩ့ဝ့ၫ, ဘဲၫအံၫစရ့လၭအယွၩ မၪလူၬဝ့ၫ အၥိၭ, ဒဲဘဲၫပၧၡၫ အစဎွၩ စဲရၧၭ, ဒဲဒရဲအၧၭ, ဒဲအၫတဇၧၭစံၫၥံၪ မၪလူၬဝ့ၫ အၥိၭနီၪဆ့လီၫ. 15 တၭ လၧစဎွၩ ဒရဲအၧၭ ပၧၩ့ဆၧ ဎူၫနံၪ့လနံၪ့, လၧလၩ အၫဒၧၫ ၥၧၫ့နံၩလနံၩနီၪ, ဂံၪ့ယီၩဘၪ ဆၧမၩဂီၩ့ဝ့ၫဒၪလီၫ. 16 တၭ ၦအံၫစရ့လၭဖိၪလဖၪ, ၦလုဆၧၥံၪ, ၦလံဝဲၫဖိၪၥံၪ, ဒဲၦဂူၫဂၩလဖၪ ဘၪဆဲၫ့ လၧၦအၪ့မၧၫ့ဎီးဆၧနီၪ မၩဘိၪ့ဖလါ ယွၩအဂံၪ့ယီၩ လၧဆၧၥုၪ့ထိၬၥၭထိၬ တၭ; 17 လုထၪ့ဆၧ လၧအမၩဘိၪ့ဖလါ ယွၩအဂံၪ့ယီၩ အဘိၩ့ဘၭနီၪ, ချီဖၫၥံၪ လယၩ, ၥိၪဖၫၥံၪ နံၫယၩ, ၥိၪဖိၪၥံၪ လံယၩ; ဒဲလၧအံၫစရ့လၭ ထီးအလူၬ အဆၧဒဲၩဘၭ အဆၧမၩဘိၪ့ အဂးနီၪ, ဘ့ၪဖၫ လဆံၫ နံၫဒုၩ, ဘဲၫ အံၫစရ့လၭ အဒီၪ့ၥံၪ အဆၧဝံဆၧနၬ အီၪဝ့ၫ အၥိၭနီၪလီၫ. 18 တၭ အဝ့ၫၥံၪ အီၪက့ၪ ၦလုဆၧလဖၪ ဘဲၫဆၧအၪ့နၩ့ဖၭ လၧအဝ့ၫၥံၪ အဂး အၥိၭ, ဒဲၦလံဝဲၫဖိၪၥံၪ ဘဲၫအဆၫ့လဖၪ အၥိၭ လၧယွၩအဆၧမၩ အဂး; လၧယရုစလံၫ့ အဖၧၩ့နီၪ; ဘဲၫဆၧကွ့ၭအၥၭ လၧလံၬစမိစ့ၭ အဖၧၩ့ အၥိၭနီၪလီၫ. 19 တၭ လၧလၩခၪ့ထံၭလဘံၪ့ လဆံၫလံနံၩလနံၩနီၪ; ၦဘၪဆဲၫ့ လၧဆၧအၪ့မၧၫ့ဎီးဝ့ၫလဖၪ မၩဘိၪ့လ့ၩဖၬ နီၪလီၫ. 20 အဂဲးဘဲၫယီၩ ၦလုဆၧလဖၪ, ဒဲၦလံဝဲၫဖိၪလဖၪ ဘၪ ဆၧမၩဆံၫ့ဎံၪ အၥၭစီၪ့ဎးတၭ, အီၪဆံၫ့ဎံၪဝ့ၫ ကိၭဂၩဒ့ၭနီၪ, မၩၥံၫ ဆၧဘိၪ့လ့ၩဖၬ လၧၦဆၧအၪ့မၧၫ့ဎီးဖိၪၥံၪ ကိၭဂၩဒ့ၭ အဂး, ဒဲအဝ့ၫၥံၪ အထၧၫ့ဖုဝဲလဖၪ, ၦလုဆၧ အဂး ဒဲလၧအနၫ့ဆါၥံၪ အဂး ဆ့လီၫ. 21 တၭ အံၫစရ့လၭဖိၪ, လၧအဂဲၫစဲၪ့ထၪ့ခွံၬဒီၭ လၧဆၧအၪ့မၧၫ့ဎီးနီၪ, ဒဲကယဲ ၦလၧအမၩလၩ့ဖၭအၥၭ လၧထံၫၥံၪခးၥံၪ အဆၨၩလဖၪ အဆၧၥၭလိၪနီၪ, ထီၩ့ လၧၦလဖၪနီၪ အအီၪ, ဘဲၫၥိၭ အမိအၪ့ဎၬ ယဟိဝၩ အံၫစရ့လၭအယွၩနီၪ အၪ့ဝ့ၫ, 22 ဒဲမၩဘိၪ့ ကိၪလဘၪဘၪ လၧမံၪနီၪ နွ့ၫနံၩ အထးဖၧၩ့ လၧဆၧၥုၪ့ထိၬၥၭထိၬနီၪလီၫ. အဂဲးဘဲၫယီၩ ယဟိဝၩ ဒုၭၥၭထိၬ အဝ့ၫၥံၪ, ဒဲကၠၪထဲၩ့ အစံရအၫ အစဎွၩအၥၭ လၧအဝ့ၫၥံၪ အအီၪ, ဘဲၫၥိၭ အမိမၩဂုးထၪ့ဆီၪ့ထၪ့ အဝ့ၫၥံၪ အစူၪ လၧဆၧမၩ ဘၪဆဲၫ့ လၧယွၩအဂံၪ့, အံၫစရ့လၭအယွၩနီၪလီၫ.

1 လၧဆၧနီၪလဖၪ အလးခဲၫ့ လၧပၧၡၫ အစဎွၩ အၫတဇၧၭစံၫ ပၧၩ့ဆၧ အဘိၩ့ဘၭနီၪ, စအ့ဇရၫ, စစံၫရအဲအၫ အဖိၪခွၫ, စအၭစရဲအၫ အဖိၪခွၫ, စဟံၫလကဲအၫ အဖိၪခွၫ, 2 စၡၫလၧၫ့ အဖိၪခွၫ, စဇၫဒီၭ အဖိၪခွၫ, စအဟဲတၧၫ အဖိၪခွၫ, 3 စအၫမရဲၫအၫ အဖိၪခွၫ, စအၫဇရဲအၫ အဖိၪခွၫ, စမ့ၫရဲအီၭ အဖိၪခွၫ, 4 စဇ့ၫရဟဲအၫ အဖိၪခွၫ, စအၧၭဇဲၫ အဖိၪခွၫ, စဘၧၭကဲၫ အဖိၪခွၫ, 5 စအဘံၭရှုၫအၫ အဖိၪခွၫ, စဖံနအၭ အဖိၪခွၫ, စအံၫလအ့ဇၫ အဖိၪခွၫ, စအၫရၧၫ့ လၧအမွဲ ၦလုဆၧအခိၪ အဖိၪခွၫ နီၪ, 6 စအ့ဇရၫ လဂၩယီၩ စဲၪ့ထၪ့ခွံၬ လၧဘၭဘလၧၫ့တၭ; မွဲၦလၧအကွ့ၭလံၬၥ့ၪ လၧစမိစ့ၭ အဆၧၥီၪ့ဆၧၥၫ့ အဖၧၩ့, လၧယဟိဝၩ အံၫစရ့လၭအယွၩ ဖ့ၪလၫ့ဝဲၩဝ့ၫနီၪလီၫ. တၭ စဎွၩနီၪ ဖ့ၪလၫ့ အဝ့ၫဒၪ ကယဲ ဆၧလၧအအၪ့ကံၩ့ဝ့ၫ ထီးအလူၬနီၪ, ဘဲၫယဟိဝၩ, အနၫ့ဆါအယွၩ အစူၪအီၪဝ့ၫ လၧအဂး အၥိၭနီၪလီၫ. 7 တၭ အံၫစရ့လၭ အဖိၪအလံၩ လ့ၩထၪ့ လၧအၥိၭ လနၩ့, ဒဲၦလုဆၧၥံၪ လနၩ့, ဒဲၦလံဝဲၫဖိၪၥံၪ, ဒဲၦၥံၫကျံၩဆၧလဖၪ, ဒဲၦပၧၩ့တရၫ့လဖၪ, ဒဲၦန့ၭ၁နံဖိၪလဖၪ, ထီၩ့ လၧယရုစလံၫ့, လၧအစဎွၩ အၫတဇၧၭစံၫ အနံၪ့ နွ့ၫနံၪ့လနံၪ့နီၪလီၫ. 8 အဝ့ၫဒၪ ထီၩ့ လၧယရုစလံၫ့ လၧလၩယဲဘံၪ့လဘံၪ့; လၧစဎွၩ အနံၪ့ နွ့ၫနံၪ့လနံၪ့နီၪလီၫ. 9 မွဲအစဲၪ့ထၪ့ခွံၬ လၧဘၭဘလၧၫ့နီၪ လၧလၩအခၪ့ထံၭလဘံၪ့ လၩထၪ့ၥၫ့လနံၩ နီၪ, လၧလၩ ယဲဘံၪ့လဘံၪ့ လၩထၪ့ၥၫ့ လနံၩနီၪ, ထီၩ့ဝ့ၫဒၪ လၧယရုစလံၫ့နီၪ, ဘဲၫအနၫ့ဆါ အယွၩအစူၪဂ့ၩ အီၪလၧအဂး အၥိၭနီၪလီၫ. 10 အဂဲးဘဲၫယီၩ စအ့ဇရၫနီၪ တဲၩ့ဝဲၩအၥၭ ဘဲၫၥိၭ အမိအၪ့ဎၬ ယဟိဝၩ အဆၧၥီၪ့ဆၧၥၫ့, ဒဲမၩဝ့ၫဆ့, ဒဲၥီၪ့ထဲၩ့ၥၫ့ထဲၩ့ ဆၧမၪလူၬၥံၪ ဒဲဆၧစ့ၩရၫ့ၥံၪ လၧအံၫစရ့လၭ အဖၧၩ့နီၪလီၫ. 11 တၭ အယီၩမွဲ လံၬ လၧဆၧကွ့ၭဆဲၫဝ့ၫ လဘံၪ့ လၧစဎွၩ အၫတဇၧၭစံၫ ဖ့ၪ ၦလုဆၧ စအ့ဇရၫနီၪ, မွဲၦကွ့ၭလံၬ လဂၩ, ၦကွ့ၭ ယဟိဝၩ အဆၧမၪလူၬၥံၪ အဆၧချဲၩ့လဖၪ, ဒဲဆၧၥီၪ့ဆၧၥၫ့ လၧအံၫစရ့လၭ အဂးနီၪလီၫ. 12 စအၫတဇၧၭစံၫ, စဎွၩလဖၪ အစဎွၩ, လၧစအ့ဇရၫ, ၦလုဆၧ, ၦကွ့ၭ မူၭခိၪအယွၩ အဆၧမၪလူၬ လဂၩ, ဆၧမုၬလၩ, ဒဲဆၧအဆၧၫ့အထီ ဘဲၫနီၪၥိၭ လၧအဂးဘီၪ. 13 ယဝ့ၫဒၪယီၩ ယစ့ၩရၫ့ ဆၧလမံၩ့, ဘဲၫၥိၭ ကယဲ ၦဘၪဆဲၫ့ လၧအံၫစရ့လၭ အၡၩခမျၧးၥံၪ, ဒဲအၡၩလုဆၧလဖၪ, ဒဲၦလံဝဲၫဖိၪလဖၪ, လၧယဘၩ့ယမုး အဖၧၩ့နီၪ, ကယဲ ၦလၧအၥၭအီၪထၪ့ဒၪဝ့ၫ လၧအမိလ့ၩထၪ့ ဘၪအၥၭ လၧယရုစလံၫ့နီၪ, မွဲအဝ့ၫၥံၪ လ့ၩဖိၬနခဲၫ့ဘီၪ. 14 အဂဲးဘဲၫယီၩ စဎွၩ ဒဲအၡၩ ဒုၭကိၪ့ဆၧ နွ့ၫဂၩလဖၪ, အၪ့မၧၫ့နၧၩတၭ, မွဲဘဲၫၥိၭ နမိအၪ့စၪ့ဆၧ လၧယုဒၫ ဒဲယရုစလံၫ့ အဂဲးအကၠီၪ့, ဘဲၫနယွၩ အဆၧမၪလူၬ လၧနစူၪဖၧၩ့ အီၪဝ့ၫ အၥိၭနီၪ; 15 ဒဲဆိၬထၪ့ စ့ၩ ဒဲထီၫ့ ဘဲၫစဎွၩ ဒဲအၡၩ ဒုၭကိၪ့ဆၧလဖၪ မၩဘိၪ့ယီၫ အံၫစရ့လၭအယွၩနီၪ, လၧအအီၪဝ့ၫ လၧယရုစလံၫ့တၭ; 16 ဒဲကယဲ ကျိၪၥံၪစ့ၩၥံၪ, ထီၫ့ၥံၪလွ့ၫၥံၪ လၧနဒၪန့ လၧခးဘၭဘလၧၫ့ အဖၧၩ့, လၧၦခမျၧးၥံၪ ဖ့ၪလၫ့ဒၪဆၧ ဘဲၫနီၪ, ဘဲၫအၥၭဒၪဝ့ၫ အၥိၭ, ဒဲဆၧလၧၦလုဆၧလဖၪ မၩဘိၪ့ဝ့ၫ ထီးဒၪအၥၭနီၪ, လၧအဝ့ၫၥံၪအယွၩ အဂံၪ့ အဂး လၧယရုစလံၫ့ အဖၧၩ့တၭ; 17 မွဲဘဲၫၥိၭ နမိဎွ့ၩန့ဆၧ ချဲၫ့ချဲၫ့ လၧစ့ၩနီၪ, ချီဖၫၥံၪ, ၥိၪဖၫၥံၪ, ၥိၪဖိၪၥံၪ, ဒဲအဝ့ၫၥံၪ အဆၧမၩဘိၪ့ကိၪမုၬ ဒဲအဆၧလုအီၩလဖၪ, ဒဲလုထၪ့ ဆၧနီၪလဖၪ လၧဆၧလုအလး, အီၪလၧနၥံၪအယွၩ အဂံၪ့ လၧယရုစလံၫ့ အဖၧၩ့နီၪလီၫ. 18 တၭ စ့ၩ ဒဲထီၫ့ လၧအအီၪလၩ့ထးဝ့ၫနီၪ, နဝ့ၫဒၪ ဒဲနထၧၫ့ဖုဝဲၥံၪ, ထီးဒၪ ဆၧလမံၩ့မံၩ့ လၧနၥံၪ ဆီၫ့မီၪ့ ကြၨၭန့ဘၪနီၪ, မၩဝ့ၫ ဘဲၫနီၪၥိၭ, ဘဲၫနၥံၪအယွၩအၥၭ အီၪဝ့ၫ အၥိၭနီၪဆံၭ. 19 တၭ ဖၧၩ့ၥံၪထွ့ၫၥံၪ လၧဆၧဖ့ၪလၫ့ လၧနစူၪဖၧၩ့ လၧနယွၩအဂံၪ့ ဆၧမၩ အဂးနီၪ; ဖ့ၪလၫ့ဒၪနဝ့ၫ လၧယရုစလံၫ့အယွၩ အမ့ၬယၫနီၪဆံၭ. 20 တၭ ကယဲ ဆၧဂူၫဂၩ လမံၩ့လါလါ လၧအကြၨၭ လၧနယွၩအဂံၪ့ အဂးတၭ, ဆၧန့ဘၪနီၪ အလးအ့ၪအီၪ, အၪ့မၩန့ဝ့ၫ လၧစဎွၩ အီၪက့ၪကီၪ့ဆၧ အဂံၪ့ဖၧၩ့နီၪဘီၪ. 21 တၭ ယဝ့ၫဒၪယီၩ, ယၧၩ, စဎွၩ အၫတဇၧၭစံၫယီၩ စ့ၩရၫ့ အၪ့မၧၫ့ ၦလၧအပၧၩ့ ဆၧအီၪက့ၪကီၪ့ အလးလဖၪ, လၧအအီၪ လၧထံၫမိၡါ ဝါအနီၪလခီၫ, ဘဲၫၥိၭ ထီးဒၪ ဆၧလမံၩ့လါလါ လၧစအ့ဇရၫ ၦလုဆၧ, ၦကွ့ၭမူၭခိၪအယွၩ အဆၧမၪလူၬနီၪ, မိအၪ့ကံၩ့ လၧနၥံၪတၭ, ဘၪမၩ အဆိၫအချဲၫ့, 22 ထီးအထၪ့ဘၭ စ့ၩ အကံကၫ လယၩ, ဒဲဘုၪကၠိၩ့ အကိရၫ လယၩ, ဒဲစဘံၭထံၫ အဘၭၥၫ လယၩ, ဒဲၥိၪ အဘၭၥၫ လယၩ ဒဲထံၫလၪနီၪ တိၪ့ဘၪဝ့ၫအ့ၬ. 23 ထီးဒၪ ဆၧလမံၩ့လါလါ လၧမူၭခိၪအယွၩ မၪလူၬဝ့ၫနီၪ, မွဲအကဲၪထၪ့ဝ့ၫဒၪ လၧမူၭခိၪအယွၩ အဂံၪ့ အဂး လၩ့ထံးလၩ့ဆ့ၭ ဆံၭ. အဂဲးဘဲၫယီၩ မွဲဆၧၥၭထၪ့ လၩ့ဘၪ စဎွၩ အဘၩ့အမုး ဒဲအဖိၪခွၫၥံၪ, မွဲဘၪလဲၪ. 24 လၧနီၪအမ့ၬယၫ ပလီၩဘၪနၥံၪ ဆ့, ဆၧလၧအဘၪဆဲၫ့ လၧၦလုဆၧလဖၪ, ဒဲၦလံဝဲၫဖိၪလဖၪ, ၦၥံၫကျံၩဆၧလဖၪ, ၦပၧၩ့တရၫ့လဖၪ, ၦန့ၭ၁နံဖိၪလဖၪ, ဒဲၦလၧအမၩယွၩအဂံၪ့ အခ့ၫအၡၩ အဆၧမၩနီၪ, ဆၧအၪ့မၧၫ့ ဘၪ အဝ့ၫၥံၪ ဖ့ၪလၫ့ အခီၫ့, အကီၭ, အလံၩ့နီၪအ့ၬ. 25 တၭ နဝ့ၫဒၪ, စအ့ဇရၫဧ့, ဒဲၦစ့ၩရၫ့ဆၧ, ဘဲၫနယွၩ အဆၧကိၪ့ဘၪကိၪ့ၥ့ၪ လၧနစူၪဖၧၩ့ အီၪအၥိၭ, အီၪက့ၪလၩ့ ၦဒိၪၥံၪ, ဒဲၦစ့ၩရၫ့ဆၧ, ဘဲၫၥိၭ အဝ့ၫၥံၪ မိစ့ၩရၫ့ ၦခမျၧး ထီးအလူၬ, ကယဲ ၦလၧအၥ့ၪယၫ နယွၩ အဆၧမၪလူၬလဖၪ, လၧအအီၪ လၧထံၫမိၡါ ဝါအနီၪလခီၫ ကိၭဂၩဒ့ၭ; ဒဲၥီၪ့ထဲၩ့ၥၫ့ထဲၩ့ ၦလၧအလၥ့ၪယၫဘၪဝ့ၫလဖၪနီၪဆံၭ. 26 တၭ ကယဲ ၦလၧအလမၩဘၪ နယွၩအၥၭ, ဒဲစဎွၩ အဆၧမၪလူၬနီၪ, ဘၪ ဆၧစ့ၩရၫ့ၥံၫ မွဲဂ့ၩ, ဘၪ ဆၧနၫ့ထၪ့ခွံၬ လၧအထံၫအခးဖၧၩ့ မွဲဂ့ၩ, အၪ့မၩန့ အစူၪလးခၪ့ခိၪ မွဲဂ့ၩ, ဘၪလၩ့ လၧထီၫ့ဖၧၩ့ မွဲဂ့ၩနီၪမွဲ ဆၧစ့ၩရၫ့ လၩ့ဘၪ အဝ့ၫဒၪ လၧအဆိၫအချဲၫ့ဆံၭ. 27 ယဟိဝၩ ပဖါၥံၪအယွၩ လၧအအီၪက့ၪ ဆၧလမံၩ့ယီၩ လၧစဎွၩ အၥၭဖၧၩ့, ဘဲၫၥိၭ အမိမၩဂ့ၩထၪ့ ယဟိဝၩအဂံၪ့ လၧယရုစလံၫ့ အဖၧၩ့နီၪ, မွဲအဘၪ ဆၧဆိၪဂ့ၩ ဆံၭ. 28 တၭမွဲ အဒုၭဘၪယူၭယၧၩ လၧဆၧအခိးအတၩ လၧစဎွၩ ဒဲအၡၩဒုၭကိၪ့ဆၧလဖၪ အမ့ၬယၫ; ဒဲလၧကယဲ စဎွၩ အၦဒိၪဖၭဒိၪလဖၪ ထီးအလူၬ အမ့ၬယၫဆ့ လီၫ. တၭ ယဆီၪ့ထၪ့ယဝ့ၫ ဘဲၫယဟိဝၩ ယယွၩအစူၪနီၪ အီၪလၧယဂး အၥိၭတၭ; ယကိၭကီၪ့ အံၫစရ့လၭ အၡၩအခိၪလဖၪ လ့ၩထၪ့ လၧယၥိၭလီၫ.

1 တၭ လၧစဎွၩ အၫတဇၧၭစံၫ ပၧၩ့ဆၧ အဘိၩ့ဘၭနီၪ, ၦလၧအစဲၪ့ထၪ့ခွံၬ လၧဘၭဘလၧၫ့ ဖိၬယခဲၫ့လဖၪ, အဖါၥံၪ အခိၪလဖၪ, ဒဲအဝ့ၫၥံၪ အဆၨၩအဆရၫ့နီၪ, မွဲ ဘဲၫယီၩလီၫ. 2 ၦဘၪဆဲၫ့ လၧစဖံနဟၭ အဖိၪခွၫလဖၪနီၪ စဂၧၡၧၫ့. ၦဘၪဆဲၫ့ လၧစအံ၁မၫ အဖိၪခွၫလဖၪနီၪ, စဒၫ့နအ့လၭ. ၦဘၪဆဲၫ့ လၧစဒၫဝံၭ အဖိၪခွၫလဖၪနီၪ, စဟၭတၧၭလီၫ. 3 ၦဘၪဆဲၫ့ လၧစၡ့ခနဲအၫ အဖိၪခွၫလဖၪ, ၦဘၪဆဲၫ့ လၧစပၫရီၭ အဖိၪခွၫလဖၪ, စဇ့ၭခရဲအၫ; ဒဲၦခွၫၥံၪ လၧအဘၪ ဆၧဝံထၪ့နၬထၪ့ လၧအဆၨၩအဆရၫ့နီၪ ဘၪဆဲၫ့ လၧအဝ့ၫဒၪ, လယၩယဲဆံၫလီၫ. 4 ၦဘၪဆဲၫ့ လၧစပၫဟၭမိအၭ အဖိၪခွၫလဖၪနီၪ; စဇ့ၫရဟဲအၫ အဖိၪခွၫ စအံၫလအံနအဲၫ, ဒဲၦခွၫၥံၪ လၧအၥိၭ နံၫယၩနီၪလီၫ. 5 ၦဘၪဆဲၫ့ လၧစၡ့ၭခနဲအၫ အဖိၪခွၫလဖၪနီၪ စယဟၫဇအ့လၭ အဖိၪခွၫ, ဒဲၦခွၫၥံၪ လၧအၥိၭ ၥၧၫ့ယၩနီၪလီၫ. 6 ၦဘၪဆဲၫ့ လၧစအၫဒံၫ့ အဖိၪခွၫလဖၪနီၪ, စစၪ့နၥၧၫ့ အဖိၪခွၫ စအံဘ့ၭ, ဒဲၦခွၫၥံၪ အီၪလၧအၥိၭ ယဲဆံၫလီၫ. 7 တၭ ၦဘၪဆဲၫ့ လၧစအံလၫ့ အဖိၪခွၫလဖၪနီၪ, စအၭ၁လဲအၫ အဖိၪခွၫ စယ့ၭၡအဲအၫ, ဒဲၦခွၫၥံၪ အီၪလၧအၥိၭ နွ့ၫဆံၫလီၫ. 8 တၭ ၦဘၪဆဲၫ့ လၧစၡ့ၭဖတဲအၫ အဖိၪခွၫလဖၪနီၪ, စမဲၫခအ့လၭ အဖိၪခွၫ စဇ့ၫဘဒဲအၫ, ဒဲၦခွၫၥံၪ အီၪလၧအၥိၭ ဎိၭဆံၫလီၫ. 9 ၦဘၪဆဲၫ့ လၧစယိအၭ အဖိၪခွၫလဖၪနီၪ, စယဟဲၫအ့လၭ အဖိၪခွၫ စအိၫဘဒဲအၫ, ဒဲၦခွၫၥံၪ အီၪလၧအၥိၭ နံၫယၩလဆံၫ ဎိၭဂၩလီၫ. 10 ဒဲလၧစၡံလိၫမ့ၭ အဖိၪခွၫလဖၪ; စယီၭစဖဲအၫ အဖိၪခွၫလဂၩ, ဒဲၦခွၫၥံၪ အီၪလၧအၥိၭ လယၩဎူၫဆံၫလီၫ. 11 ဒဲလၧစဘ့ၭဘအဲၫ အဖိၪခွၫလဖၪ, စဘ့ၭဘအဲၫ အဖိၪခွၫ စဇ့ၭခရဲအၫ, ဒဲၦခွၫၥံၪ လၧအၥိၭ နံၫဆံၫ ဎိၭဂၩလီၫ. 12 ဒဲလၧစအၭဇဂၭ အဖိၪခွၫလဖၪ; စဟၭကတၫ့ အဖိၪခွၫ စယိၫဟၫနၫ့, ဒဲၦခွၫၥံၪ လၧအၥိၭ လယၩဆံၫဂၩလီၫ. 13 ဒဲစအၭဒနဲကၫ့ အဖိၪခွၫၥံၪ လၧခဲၫ့ထုၬနီၪ, အမံၩ့ အီၪဝ့ၫ ဘဲၫယီၩ, စအ့ၫလံၭဖလ့ၭ, စယအဲၫအ့လၭ, ဒဲစၡံၫမဲအၫ, ဒဲၦခွၫၥံၪ လၧအဝ့ၫၥံၪ အၥိၭ ဎူၫဆံၫလီၫ. 14 စဘံၭဂဝ့အဲၫ အဖိၪခွၫလဖၪ; စယုၥဲၫ, ဒဲစဇၭဘၧၭ, ဒဲၦခွၫၥံၪ လၧအဝ့ၫၥံၪ အၥိၭ နွ့ၫဆံၫလီၫ. 15 စအ့ဇရၫ ဒၪန့ ၦလံဝဲၫဖိၪလဖၪ လၧဆၧလုဂံၪ့ အဂး. တၭ ယဒုၭအီၪကီၪ့ အဝ့ၫၥံၪ လၧထံၫမိၡါနဲၩ့ လၧအယွၩလၩ့ဝ့ၫ ထီၩ့လၧအဟၫဝၫ; ပအီၪထီးနီၪ လၧတဲၩဖၧၩ့ ၥၧၫ့ၥၫ့တၭ; ယယိ ၦခမျၧးၥံၪ, ဒဲၦလုဆၧလဖၪ တၭ, ယဒၪဘၪ စလံဝဲၫ အဖိၪခွၫ ထီးနီၪ နးဂၩအ့ၬ. 16 ထီးနီၪလဖၧၫ့ ယမၪလူၬ စအံၫလအ့ဇၧၫ, စအၫရအ့လၭ, ဒဲစၡံၫမဲအၫ, ဒဲစအ့လနၫၥၫ့, ဒဲစယၫရံၭ, ဒဲစအ့လနၫၥၫ့, ဒဲစနၫၥၫ့, ဒဲစဇ့ၭခရဲအၫ, ဒဲစမၡၧလၫ့, ၦၡၩအခိၪၥံၪ; ဒဲၦလၧအၥၭဆၭလဖၪဆ့, စယီၭအရံၭ, ဒဲစအ့လနၫၥၫ့နီၪလီၫ. 17 တၭ ယအၪ့မၧၫ့ အဝ့ၫၥံၪ လ့ၩဆိၬ ဆၧမၪလူၬ လၧၦအခိၪ စအံၭဒိၫ အအီၪ လၧအလး ကၭစဖဲအၫတၭ, ယလီၩဘၪ အဝ့ၫၥံၪ လၧအကြၨၭ စံၭ စအံၭဒိၫ, ဒဲအထၧၫ့ဖုဝဲၥံၪ ၦန့ၭ၁နံဖိၪလဖၪ, လၧအလး ကၭစဖဲအၫနီၪ, ဘဲၫအဝ့ၫၥံၪ မိဂဲၫၥိၫ့န့ပၧၩ ဆၧအခ့ၫအၡၩ လၧပယွၩအဂံၪ့ အဂးနီၪလီၫ. 18 တၭ လၧပယွၩအစူၪဂ့ၩ အီၪလၧပဂး အကၠီၩ့နီၪ, အဝ့ၫၥံၪ ဂဲၫၥိၫ့န့ပၧၩ ၦၥၭဆၭ လဂၩ, ဘၪဆဲၫ့ လၧစမၫလံၫ အဖိၪခွၫၥံၪ, စလံဝဲၫ အဖိၪခွၫနီၪ, လၧအမွဲ စအံၫစရ့လၭ အဖိၪခွၫတၭ; ဒဲစၡ့ၫရဘဲအၫ, အီၪလၧအဖိၪခွၫလဖၪ ဒဲအထၧၫ့ဖုဝဲၥံၪ လဆံၫ ဎိၭဂၩ, 19 ဒဲစဟၭၡဘဲအၫ ဒဲၦလၧအၥိၭ စယ့ၭၡအဲအၫ ဘၪဆဲၫ့ လၧစမရၫရဲၫ အဖိၪခွၫလဖၪ, အဝ့ၫဒၪ အထၧၫ့ဖုဝဲၥံၪ ဒဲအဝ့ၫၥံၪ အဖိၪခွၫလဖၪ, နံၫဆံၫ, 20 ၦန့ၭ၁နံဖိၪလဖၪဆ့, ၦလၧစဒၫဝံၭ ဒဲၦဒိၪၥံၪ အီၪက့ၪဝ့ၫ လၧၦလံဝဲၫဖိၪၥံၪ အဆၧဖံၭဆၧမၩ အဂးနီၪ, ၦန့ၭ၁နံဖိၪၥံၪ နံၫယၩနံၫဆံၫ, အဝ့ၫၥံၪ ထီးအလူၬနီၪ ဘၪ ဆၧကိၭထၪ့ အမံၩ့ဆ့လီၫ. 21 ထီးနီၪလဖၧၫ့ ယဒုၭဂၧၫ့ထၪ့ၥၩလၩ့ ဆၧဒုၪဆၧအၪ့ဆၧအီၩ ထီးနီၪ လၧထံၫမိၡါ အဟၫဝၫ အနဲၩ့ထံၭ, ဘဲၫၥိၭ ပမိမၩၡၪ့လၩ့ ပနၫ့ဆါဒၪပဝ့ၫ လၧပယွၩ အမ့ၬယၫ, ဒဲအၪ့ဎၬအၪ့ကံၩ့ အဝ့ၫ ဒုၭနဲၪဖၧၩ့ၥၭ ထီးအဘၪ လၧပဂး, ဒဲလၧပဖိၪဒံၩဖိၪၥၪၥံၪ အဂး, ဒဲလၧပဆၧဖိၪဆၧလံၩၥံၪ ထီးအလူၬ အဂးဆ့လီၫ. 22 အဂဲးဘဲၫယီၩ ယမိအၪ့ကံၩ့ စဎွၩ ဖ့ၪလၫ့ ၦၥုၭဖိၪ လဒီၪ့ ဒဲၦကၥ့ၪၥုၭလဖၪ, လၧအမိမၩဘိၭမၩဆၧၩ့ပၧၩ လၧဖၧၩ့ၥၭ လၧပဒုၪပဒၩ အကၠီၩ့နီၪ, ယမ့ၬမဲယဝ့ၫဒၪလီၫ. အဂဲးဘဲၫယီၩ ပလီၩဘၪယူၭ ဆၧလၧစဎွၩတၭ, စံၭအဝ့ၫဒၪ, ကယဲ ၦလၧအအၪ့ဎၬ ပယွၩနီၪ, အဝ့ၫဒၪအစူၪ အီၪလၧအဝ့ၫၥံၪ ကိၭဂၩဒ့ၭ အလီၩ့ လၧဆၧဂ့ၩ အဂးတၭ; အ့ၪမွဲ အစီၩ့အမၩ့ ဒဲဆၧၥၭထၪ့နီၪ, ထၫ့ဒုၪဒၩ ကယဲ ၦလၧအစဲၪ့ဒၪ အဝ့ၫ ကိၭဂၩဒ့ၭဆ့လီၫ. 23 အခိးမွဲ ပဒုၪဆၧအၪ့ဆၧအီၩ ဒဲအၪ့ကံၩ့အၪ့ယၫပယွၩ လၧဆၧယီၩလမံၩ့ အကၠီၩ့တၭ, မွဲ အခိၭနၪပၧၩဆ့လီၫ. 24 ထီးနီၪလဖၧၫ့ ယအၪ့နၩ့ဖၭ ၦလုဆၧၥံၪအခိၪ လဆံၫနံၫဂၩ, စၡံၫရဘဲအၫ, စဟၭၡဘဲအၫ, ဒဲအဝ့ၫၥံၪ အထၧၫ့ဖုဝဲလဖၪ ဆံၫဂၩ လၧအၥိၭနီၪ, 25 ဒဲခံၫ့န့ အီၪက့ၪ လၧအဝ့ၫၥံၪ အစူၪဖၧၩ့, စ့ၩ ဒဲထီၫ့; ဒဲထွ့ၫလဖၪ, ဆၧမၩဘိၪ့ လၧပယွၩအဂံၪ့ အဂး, လၧစဎွၩ, ဒဲအၡၩဒုၭကိၪ့ဆၧ, ဒဲအၦဒိၪဖၭဒိၪၥံၪ, ဒဲကယဲ ၦအံၫစရ့လၭ လၧအအီၪ ထီးနီၪ ကိၭဂၩဒ့ၭၥံၪ, မၩဘိၪ့ဝ့ၫဒၪလီၫ. 26 တၭ ယခံၫ့န့ လၧအဝ့ၫၥံၪ အစူၪဖၧၩ့ စ့ၩ အကံကၫ ဎူၫယၩယဲဆံၫ, ဒဲထွ့ၫစ့ၩလဖၪ အကံကၫ လယၩ, ဒဲလၧထီၫ့ အကံကၫ လယၩ, 27 ဒဲထွ့ၫထီၫ့ၥံၪ နံၫဆံၫ, အလယၧးမွဲ ဒၫရံၭ လထီၫ့, ဒဲထွ့ၫ နံၫဖျိၪ့ လၧထီးဝီၩဆံၫ့ဂ့ၩ ဘဲၫထီၫ့ အၥိၭနီၪလီၫ. 28 တၭ ယစံၭ အဝ့ၫၥံၪ, နၥံၪ ဆံၫ့ဎံၪ လၧယဟိဝၩ အဂး; ထွ့ၫလဖၪနီၪ ဆံၫ့ဎံၪဝ့ၫဆ့တၭ, ကျိၪၥံၪစ့ၩၥံၪ, ထီၫ့ၥံၪလွ့ၩၥံၪမွဲ ဆၧမၩဘိၪ့ဒၪဝ့ၫ လၧယဟိဝၩ နၥံၪအဖါၥံၪအယွၩနီၪလီၫ. 29 ခိၭ နၥံၪဝ့ၫ, ဖီၪ့ထၬ အဝ့ၫၥံၪ ထီးနၥံၪ မိခံၫ့န့ဝ့ၫ လၧၦလုဆၧၥံၪ အခိၪလဖၪ အမ့ၬယၫ, ဒဲၦလံဝဲၫဖိၪလဖၪ, အံၫစရ့လၭ ဖါလဖၪ အခိၪၥံၪ, လၧယရုစလံၫ့, ဒဲလၧယဟိဝၩ အဂံၪ့ အဒူၭဖၧၩ့နီၪဆံၭ. 30 အခိးမွဲ ၦလုဆၧလဖၪ ဒဲၦလံဝဲၫဖိၪၥံၪ မၩန့ ကျိၪၥံၪစ့ၩၥံၪ, ထီၫ့ၥံၪလွ့ၫၥံၪ အလယၧးနီၪ, ဒဲထွ့ၫၥံၪ, ဘဲၫၥိၭ အမိဆိၬဝ့ၫ လၧယရုစလံၫ့ ထီၩ့လၧပယွၩ အဂံၪ့ဖၧၩ့နီၪလီၫ. 31 ထီးနီၪလဖၧၫ့ ပစဲၪ့ထၪ့ခွံၬ လၧထံၫမိၡါ အဟၫဝၫ အနဲၩ့ထံၭနီၪ, လၧလၩအခၪ့ထံၭ လဆံၫနံၫနံၩလနံၩနီၪ ဘဲၫၥိၭ ပမိလ့ၩစိၩ လၧယရုစလံၫ့တၭ; ပယွၩအစူၪ အီၪလၧပဂးနီၪ, အဝ့ၫဒၪ မၩဖီၩ့မၩဖျ့ၭပၧၩ လၧပဒုၪပဒၩအစူၪနီၪ, ဒဲကယဲ ၦလၧအခိၭၥူၪဝ့ၫ လၧဖၧၩ့ၥၭနီၪ ဆ့လီၫ. 32 တၭ ပထီၩ့ လၧယရုစလံၫ့ ဒဲအီၪထီးနီၪ ၥၧၫ့ၥၫ့ လီၫ. 33 ထီးအဘၪ လံနံၩလနံၩနီၪ, ၦလုဆၧ စယုၫရဲအၫ အဖိၪခွၫ စမ့ၫရမီၭ လဂၩနီၪ ခံၫ့န့ စ့ၩ, ဒဲထီၫ့ ဒဲထွ့ၫၥံၪ လၧပယွၩ အဂံၪ့ဖၧၩ့တၭ; ၦအီၪလၧအၥိၭနီၪ, မွဲ စဖံနဟၭ အဖိၪခွၫ စအံၫလအ့ဇၧၫ; ဒဲလၧအဝ့ၫၥံၪ အၥိၭ, စဟ့ၭရှုအၫ အဖိၪခွၫ, စယီၭဇဘၭ, ဒဲစဘံၫ့နုအဲၫ အဖိၪခွၫ စနိၫအဒဲအၫ, ၦလံဝဲၫဖိၪၥံၪ, 34 လၧဆၧလယၧး ဒဲဆၧဝံထၪ့နၬထၪ့ ထီးအလူၬတၭ; ဆၧလယၧးနီၪ ဆၧကွ့ၭလၩ့ဝ့ၫ ထီးအလူၬ လၧအဆၧၫ့အထီထီးနီၪလီၫ. 35 ၦလၧအဘၪ ဆၧဆိၬခွံၬဝ့ၫ အဖိၪအလံၩလဖၪ, လၧအဂဲၫထဲၩ့ထီၩ့ဝ့ၫ လၧဆၧအၪ့မၧၫ့ဎီးဝ့ၫနီၪ, လုထၪ့ အံၫစရ့လၭအယွၩ လၧဆၧလုမ့ၪလဖၪ, လၧအံၫစရ့လၭ ထီးအလူၬ အဂး ချီဖၫၥံၪ လဆံၫ နံၫဒုၩ, ၥိၪဖၫၥံၪ ခွံၫဆံၫ ဎူၫဒုၩ, ဒဲၥိၪဖိၪလဖၪ နွ့ၫဆံၫ, ဘ့ၪဖၫၥံၪ လဆံၫ နံၫဒုၩ, မွဲဆၧလုဆၧဒဲၩဘၭ အဂးနီၪလီၫ. ဆၧနီၪ ထီးအလူၬမွဲ ဆၧလုမ့ၪ လၧယဟိဝၩ အဂးလီၫ. 36 တၭ အဝ့ၫၥံၪ ဖ့ၪလၫ့ စဎွၩ အဆၧမၪလူၬလဖၪ လၧစဎွၩ အၦဒိၪၥံၪ, ဒဲၦဒိၪဖၭဒိၪၥံၪ လၧအအီၪ လၧထံၫမိၡါ အယီၩလခီၫတၭ; အဝ့ၫၥံၪ မၩဘိၭမၩဆၧၩ့ ၦခမျၧးၥံၪ, ဒဲလၧယွၩအဂံၪ့ အဂးနီၪ ဆ့လီၫ.

1 ထီးဆၧလဖၪနီၪ မၩအၥၭ အ့ၪဂီၩ့တၭ, ၦဒိၪဖၭဒိၪၥံၪ ဂဲၫလၧယအီၪ, စံၭဝ့ၫဒၪ, အံၫစရ့လၭ အၡၩခမျၧးၥံၪ, ဒဲၦလုဆၧလဖၪ, ဒဲၦလံဝဲၫဖိၪလဖၪ, မၩလၩ့ဖၭအၥၭ လၧထံၫၥံၪခးၥံၪ အၡၩခမျၧးနီၪဆ့အ့ၬ; မၩဆၧ ဘဲၫအဝ့ၫၥံၪ အဆၧၥၭလိၪ အၥိၭ, ၦကၫနအၫ့ဖိၪၥံၪ, ၦဟံၥၭဖိၪၥံၪ, ၦပံရ့ၭဖိၪၥံၪ, ၦယ့ဘုၫဖိၪၥံၪ, ၦအၫမၧၫ့ဖိၪၥံၪ, ၦမိအၭဖိၪၥံၪ, ၦအံဇံၭဖိၪၥံၪ, ဒဲၦအၫမိၫဖိၪၥံၪဆ့ လီၫ. 2 အဂဲးဘဲၫယီၩ မွဲအမၩန့ အဝ့ၫၥံၪ အဖိၪမုၪလဖၪ လၧအနၫ့ဆါၥံၪ အဂး, ဒဲလၧအဖိၪခွၫၥံၪ အဂးဆ့လီၫ. အခိးမွဲ ဆၧဆံၫ့ဎံၪအချံၫနီၪ မၩဎုၬလိၬအၥၭ လၧထံၫၥံၪခးၥံၪ အၡၩခမျၧးနီၪ; မွဲယူၭ, ၦဒိၪဖၭဒိၪလဖၪ အစူၪ, ဒဲပၧၩ့ဆၧလဖၪနီၪ မၩမၪ ဆၧလမံၩ့ယီၩ အၪဒၪဆၧဒံၭလီၫ. 3 ထီးယနါဂၧၫ့ ဆၧလမံၩ့ယီၩတၭ, ယၡၫ့ယၬ ယကီၩ့ယၥိၭနီၪ, ဒဲထ့ၬခွံၬ ယခိၪၥူၫ ဒဲယခၪလၬဆီၪ့တၭ, ယဆၧၫ့နၩ့ ထီၫမံၫထီၫမၪဝ့ၫဒၪလီၫ. 4 ထီးနီၪလဖၧၫ့ ကယဲ ၦလၧအဝၭထိၬဝ့ၫ လၧအံၫစရ့လၭအယွၩ အဆၧချဲၩ့ လၧၦလၧအဘၪ ဆၧဆိၬခွံၬဝ့ၫလဖၪ အဆၧမၪ အကၠီၩ့နီၪ, အီၪကိၩ့အီၪကီၪ့ဝ့ၫ လၧယအီၪ ကိၭဂၩဒ့ၭတၭ; ယဆၧၫ့နၩ့ ထီၫမံၪထီၫမၪဝ့ၫ ထီၩ့လၩ့ မုဂၪလၩ့ အဆၧလုနီၪလီၫ. 5 တၭ ထီးအဘၪ မုဂၪလၩ့ အဆၧလုနီၪ, ယဂဲထုၪ့ လၧယမၩနၭမၩၡၪ့လၩ့ယၥၭ; ယၡၫ့ယၬယူၭ ယကီၩ့ယၥိၭယူၭတၭ, ယထွံၩလၩ့ ယခၪ့, ဒဲပၠၪထၪ့ ယစူၪ လၧယဟိဝၩ ယယွၩနီၪ. 6 တၭ စံၭဘဲၫယီၩ, ယယွၩဧ့, ယမ့ၬမဲတၭ, ယယွၩဧ့, ယစၪ့ထၪ့ ယမ့ၬ လၧနအီၪ ဘုၪ့ဝါအ့ၬ; အဂဲးဘဲၫယီၩ ပဆၧၥူၭဆၧမၪၥံၪ အၪထၪ့ အၪအၪလ့ၬ လၧပခိၪဎွံၪ အဖၫ့ခိၪတၭ, ပဆၧမၪလဖၪ ဒိၪထၪ့နီၪ ထၪ့ဘၭ လၧမူၭခိၪလခီၫလီၫ. 7 လၧပဖါၥံၪ အလးခဲၫ့ ခီးဘိၩ့နဲၪ့ယီၩ, ပအီၪ လၧဆၧမၪဖၭဒိၪ အဖၧၩ့ ထီၩ့လၩ့ မုဆၫလနံၩယီၩ; ဒဲလၧပဆၧမၩအၧၩ့ၥံၪ အကၠီၩ့နီၪ, ပဝ့ၫဒၪမွဲဂ့ၩ, ပစဎွၩၥံၪမွဲဂ့ၩ, ၦၡၩလုဆၧၥံၪမွဲဂ့ၩ, ဘၪ ဆၧဖ့ၪလၫ့ခွံၬဝ့ၫ လၧထံၫၥံၪခးၥံၪ အစဎွၩလဖၪ အစူၪဖၧၩ့, ဒဲလၧနၭၥံၪဖၩ့ၥံၪနီၪ, ဘၪ ဆၧဆိၬခွံၬအၪ့မၧၫ့ဎီးဝ့ၫ, ဒဲဘၪ ဆၧအၪ့ဂူၬန့ ပဆၧဖိၪဆၧလံၩၥံၪ, ဒဲဘၪ ဆၧမ့ၬမဲ ဘဲၫမုဆၫလနံၩယီၩ အၥိၭလီၫ. 8 တၭ ဘိၩ့နဲၪ့ယီၩ လဆိဖိၪ အထးဖၧၩ့, ပဘၪ ဆၧအခိးအတၩ လၧယဟိဝၩ ပယွၩနီၪ, ဆၧအီၪက့ၪလၩ့ထးပၧၩ ၡၩခိၬဂၩၥံၪ ဘဲၫၥိၭ ပမိဖီၩ့ဖျ့ၭတၭ, ဖ့ၪလၫ့ယူၭပၧၩ ထၭစဲၩ လဘီၩ့ လၧအလးဆံၫ့ဎံၪ အဖၧၩ့, ဘဲၫၥိၭ ပယွၩ မိဒုၭဖၩ့ထၪ့ ပမ့ၬၥၪၥံၪ, ဒဲမၩမၧၫ့ထၪ့ ပၧၩ လဆံၭ လၧဆၧအၪ့မၧၫ့ဎီးပၧၩ အဖၧၩ့လီၫ. 9 အဂဲးဘဲၫယီၩ ပမွဲ ၦၡၩ ဘၪ ဆၧအၪ့မၧၫ့ဎီးဝ့ၫ; မွဲလါနၫ့ဘိၩ ပယွၩ စဲၪ့ဒၪပၧၩ လၧပဆၧအၪ့မၧၫ့ဎီး အဖၧၩ့အ့ၬ, အ့ၪမွဲ အဒုၭဖျီၪထၪ့ ဆၧယၫ့ၥၭ လၧပဂး လၧပၧၡၫ အစဎွၩၥံၪ အမ့ၬယၫ, ဘဲၫၥိၭ အမိမၩမၧၫ့ထၪ့ထဲၩ့ပၧၩ, လၧပမိမၩထၪ့ ပယွၩအဂံၪ့, ဒဲမၩဂ့ၩထၪ့ထဲၩ့ အဆၧလၩ့ဎီးလဖၪ, ဒဲဖ့ၪလၫ့ပၧၩ လၧအခိၪဒၧၩ့ လၧယုဒၫ အဖၧၩ့, ဒဲလၧယရုစလံၫ့ အဖၧၩ့ဆ့လီၫ. 10 တၭ ဘိၩ့နဲၪ့ယီၩ, ပယွၩဧ့, လၧဆၧလမံၩ့ယီၩ အလးခဲၫ့တၭ, မွဲပမိစံၭ ဘဲၫၥ့ၪလဲၪ, 11 အဂဲးဘဲၫယီၩ ပစဲၪ့ဒၪ နဆၧမၪလူၬလဖၪ, လၧနမၪလူၬ နခ့ၫနၡၩ မီၪလဖၪနီၪ, စံၭဝ့ၫ; ထံၫၥံၪခးၥံၪ လၧနၥံၪလ့ၩန့ၥၫဝ့ၫနီၪ, မွဲခးဘၪၥၭလိၪ လၧၦခမျၧးၥံၪ ဘၪဆဲၫ့ လၧခးထီးအလူၬၥံၪ အဆၧစံၪစၪ အကၠီၩ့တၭ, လၧအဝ့ၫၥံၪ အဆၧၥၭလိၪလဖၪ, လၧအမၩဎွ့ၩထၪ့ဝ့ၫ လၧအထုၬလခီၫ ဖိးလၧအထုၬ လၧအိၩလခီၫ လၧအဆၧလဆံၫ့ဘၪလီၫ. 12 မၩအၥၭဘဲၫနီၪတၭ ဘိၩ့နဲၪ့ယီၩ, ထီးဆၧဖ့ၪလၫ့ နၥံၪ အဖိၪမုၪလဖၪ လၧအဝ့ၫၥံၪ အဖိၪခွၫၥံၪ အဂး လဂ့ၩ; တၭ ထီးမၩန့ အဝ့ၫၥံၪ အဖိၪမုၪလဖၪ လၧနၥံၪ အဖိၪခွၫၥံၪ အဂး လဂ့ၩ; အဆိၩအကၠၪနီၪ, ထီးအၪ့ဎၬ အဝ့ၫၥံၪ အဆၧဘၪလိၬအိၭလိၬ ဒဲအဆၧထူၭဆၧလၧၫ့ လဂ့ၩ; မွဲဘဲၫၥိၭ နၥံၪအဂဲးအဘၭ မိဆီၪ့ထၪ့နီၪ, ဒဲမိအၪ့ ခးအဆၧဂ့ၩနီၪ, ဒဲဒုၭအီၪလၩ့ထးဝ့ၫ လၧနၥံၪ အဖိၪအလံၩ လၧဆၧန့ၥၫ အဂး အဆိၩဆိၩအကၠၪကၠၪလီၫ. 13 လၧဆၧလၩ့ဘၪပၧၩယီၩ ထီးအလူၬ လၧပဆၧမၩအၧၩ့ အကၠီၩ့, ဒဲလၧပဆၧမၪဖၭဒိၪ အကၠီၩ့တၭ, အဂဲးဘဲၫယီၩ နဝ့ၫဒၪ ပယွၩ နဒုၭဘၪပၧၩ လၧဆၧစ့ၩရၫ့ ၡၩနဲၪ့ဒံၭ လၧပကြၨၭဘၪ လၧပဆၧမၩအၧၩ့ၥံၪ အကၠီၩ့နီၪ, ဒဲနဖ့ၪလၫ့ပၧၩ လၧဆၧဖီၩ့ဖျ့ၭ ဘဲၫယီၩၥိၭတၭ; 14 မွဲပလၨၪခၫ့ဖၬဒီၭ နဆၧမၪလူၬလဖၪ, ဒဲမၩဎုၬပၥၭ လၧဆၧၥၭလိၪလဖၪယီၩ အၡၩခမျၧးၥံၪနီၪ; မွဲနမိၥၭထၪ့ပၧၩ ထီးနမၩဂၭဂီၩ့ခွံၬ, ဘဲၫၥိၭ ဆၧအီၪလၩ့ထး ဒဲဆၧဖီၩ့ဖျ့ၭနီၪ လမိအီၪလၧၩ့ဘၪ, မွဲအ့ၬဧၪ. 15 ယဟိဝၩ အံၫစရ့လၭအယွၩဧ့, နဝ့ၫဒၪ နမွဲ အတီၩအလီၩ့; အဂဲးဘဲၫယီၩ ပဝ့ၫဒၪ ပအီၪလၩ့ထးဒံၭ ပဖီၩ့ဖျ့ၭဒံၭ ၡၩဂၩ ဘဲၫမုဆၫလနံၩယီၩ အၥိၭ; ယိခွါ, ပအီၪလၧနမ့ၬယၫ လၧပဆၧမၪလဖၪ အဖၧၩ့တၭ; အဂဲးဘဲၫယီၩ လၧဆၧယီၩလမံၩ့ အကၠီၩ့ ပဆၧၫ့ထုၪ့ လၧနမ့ၬယၫ ၥ့ၪအ့ၬ.

1 တၭ ထီးစအ့ဇရၫ ဘၩဆိၪဖၪဆၧ ဂီၩ့, ဒဲထီးအလီၩလၩ့ယူၭ ဆၧမၪလဖၪနီၪ, လၧအမ့ၬထံၫ လၩ့ဝ့ၫ ဒဲထွံၩလၩ့အၥၭ လၧယွၩအဂံၪ့ အမ့ၬယၫတၭ, ၦမုၪၦခွၫ ဒဲဖိၪဒံၩဖိၪၥၪလဖၪဆ့ လၧအံၫစရ့လၭ အကျၩနီၪ ဂဲၫအီၪကီၪ့ လၧအအီၪ ဆၧအီၪကီၪ့ဖၭဒိၪ; အဂဲးဘဲၫယီၩ ၦခမျၧးၥံၪ ဂၪ့ဝ့ၫ နၭမၬလီၫ. 2 တၭ စယ့ၫဟဲၫအ့လၭ အဖိၪခွၫ စၡ့ၭခနဲအၫ ဘၪဆဲၫ့ လၧစအံၫလၫ့ အဖိၪခွၫၥံၪ, စံၭဆၧၫ့ စအ့ဇရၫနီၪ, စံၭဝ့ၫဒၪ, ပမၩမၪ ဆၧထၫ့ဒၩယူၭ ပယွၩ; ဒဲမၩန့ယူၭ ပမၫၥံၪ လၧၦလခီၫဘၩ့မုးဖိၪ ဘၪဆဲၫ့ လၧထံၫၥံၪခးၥံၪ အၡၩခမျၧးလဖၪနီၪ; မွဲလါနၫ့ဘိၩ လၧအံၫစရ့လၭ အဖၧၩ့ လၧအဘၪဆဲၫ့ ဆၧယီၩလမံၩ့ ဆၧယိလါ အလးအီၪဒံၭလီၫ. 3 အခိးမွဲဘိၩ့နဲၪ့ယီၩ, မွဲပအုၩ့လၩ့ၡီၩ့ပၥၭ လၧပယွၩ, လၧပမိအီၪက့ၪခွံၬ ကယဲ ပမၫလဖၪ ထီးအလူၬ, ဒဲၦလၧအအီၪဖျဲၪ လၧအဝ့ၫၥံၪ, ဘဲၫယကဆါ အဆၧကိၪ့ အီၪဝ့ၫ အၥိၭ, ဒဲၦလၧအဝၭထိၬဝ့ၫ လၧပယွၩ အဆၧမၪလူၬလဖၪ အကၠီၩ့နီၪဆ့ တၭ; မွဲဆၧမၩဝ့ၫ ဘဲၫဆၧၥီၪ့ဆၧၥၫ့ အီၪဝ့ၫ အၥိၭနီၪ ဆံၭ. 4 ဂဲထုၪ့ဘီၪ; အဂဲးဘဲၫယီၩ ဆၧလမံၩ့ယီၩ ဘၪဆဲၫ့ လၧနၧၩတၭ, ပဝ့ၫဒၪယီၩ ပမိအီၪလၧနၥိၭဆ့; မၩဒူၩ နၥၭ အ့ၪဆီၪ့တၭ, မၩဘီၪ. 5 ထီးနီၪလဖၧၫ့ စအ့ဇရၫ ဂဲထုၪ့တၭ, ဒုၭဆိၪလၩ့ ၦလုဆၧၥံၪ, ၦလံဝဲၫဖိၪၥံၪ, ဒဲအံၫစရ့လၭ ထီးအလူၬနီၪ, လၧအမိမၩ ဘဲၫဆၧအလူ အီၪဝ့ၫ အၥိၭနီၪတၭ; အဝ့ၫၥံၪ ဆိၪလၩ့အၥၭလီၫ. 6 ထီးနီၪလဖၧၫ့ စအ့ဇရၫ ဂဲထုၪ့ထဲၩ့ လၧယွၩအဂံၪ့ အမ့ၬယၫနီၪ, လ့ၩနုၬ လၧစအံၫလဲအၡ့ၭ အဖိၪခွၫ စယိၫဟၫနၫ့ အဒူၭဖၧၩ့တၭ; အဝ့ၫဒၪ ဘိၩ့အလချုၭ နုၬဒံၭဘၪ ထီးနီၪ, အၪ့ဘၪ ကိၪ အ့ၬ, ဒဲအီၩဘၪ ထံၫနီၪ ဆ့အ့ၬ; အဂဲးဘဲၫယီၩ မွဲလၧၦဘၪ ဆၧဆိၬခွံၬဝ့ၫလဖၪ အမၩမၪဆၧ အကၠီၩ့နီၪ အၥုၪ့အုၭအၥၭအုၭဝ့ၫဒၪလီၫ. 7 တၭ အဝ့ၫၥံၪ မၩဂၧၫ့ထၪ့ၥၩလၩ့ လၧကယဲ ၦဘၪဆၧဆိၬခွံၬဝ့ၫ အဖိၪအလံၩလဖၪ လၧယုဒၫ ဒဲယရုစလံၫ့ အဖၧၩ့ ထီးအလူၬၥံၪနီၪ, လၧအဝ့ၫၥံၪ ဘၪအီၪကီၪ့ၡီၩ့ လၧယရုစလံၫ့တၭ; ကယဲ ၦလဂၩလါလါ လၧအလဂဲၫဘၪ လၧၥၧၫ့ၥၫ့ အထးဖၧၩ့, 8 ဘဲၫၦဒိၪဖၭဒိၪၥံၪ, ဒဲၦၥုၪ့က့ၭၥၭၡါၥံၪ အဆၧကိၪ့ အီၪဝ့ၫ အၥိၭနီၪ, မွဲ အစူၪလးအခၪ့ခိၪၥံၪ ထီးအလူၬ မိဘၪ ဆၧဆိၬန့ခွံၬဝ့ၫ, ဒဲအနၫ့ဆါဒၪဝ့ၫ မိဘၪ ဆၧလၩ့ဖၭ လၧဆၧအီၪကီၪ့ ဘၪဆဲၫ့ လၧၦဘၪ ဆၧဆိၬခွံၬဝ့ၫလဖၪဆ့လီၫ. 9 ထီးနီၪလဖၧၫ့ ကယဲ ၦခွၫၥံၪ ဘၪဆဲၫ့ လၧယုဒၫ ဒဲဘံၪ့ယမံၫ့ ထီးအလူၬနီၪ အီၪကိၩ့အီၪကီၪ့ၡီၩ့ လၧယရုစလံၫ့ လၧၥၧၫ့ၥၫ့ အထးဖၧၩ့နီၪလီၫ. မွဲလၩခွံၫဘံၪ့လဘံၪ့ ဒဲလၩထၪ့အၥၫ့ နံၫဆံၫနီၪ; တၭ ၦခမျၧးၥံၪ ထီးအလူၬ ဆၧၫ့နၩ့ လၧယွၩအဂံၪ့ အဖၧၩ့ၥၭဖၧၩ့, ဝၭထိၬဝ့ၫ လၧဆၧလမံၩ့နီၪ အကၠီၩ့, ဒဲလၧဆၧဆၧၩ့ဖၭဒိၪ အကၠီၩ့ ဆ့လီၫ. 10 တၭ ၦလုဆၧ စအ့ဇရၫနီၪ ဆၧၫ့ထုၪ့တၭ, စံၭ အဝ့ၫၥံၪ, နၥံၪဝ့ၫယီၩ နၥံၪ မၩမၪဆၧတၭ, မၩန့ နၥံၪအမၫလဖၪ လၧၦလခီၫဘၩ့မုးဖိၪၥံၪ အကျၩ, ဘဲၫၥိၭ ဆၧမိမၩအၪထၪ့ အံၫစရ့လၭ အဆၧမၪလဖၪနီၪလီၫ. 11 အခိးမွဲဘိၩ့နဲၪ့ယီၩ လီၩလၩ့ဆၧ လၧယဟိဝၩ နၥံၪအဖါၥံၪအယွၩ အမ့ၬယၫနီၪ, ဒဲမၩ အဝ့ၫဒၪအၥၭတၭ, မၩလၩ့ဖၭ နၥံၪအၥၭ လၧထံၫၥံၪခးၥံၪ အၡၩခမျၧးလဖၪနီၪ, ဒဲလၧနၥံၪ အမၫၥံၫ ဘၪဆဲၫ့ လၧၦလခီၫဘၩ့မုးဖိၪလဖၪနီၪဆ့ဆံၭ. 12 ထီးနီၪလဖၧၫ့ ဆၧအီၪကီၪ့ ထီးအလူၬ ချဲၩ့ဆၧၫ့ဆၧ, စံၭဝ့ၫ လၧအလူၥီၫဖၭဒိၪ, ဘဲၫနစံၭဆၧ အၥိၭနီၪ, ပဘၪမၩ ဘဲၫနီၪၥိၭလီၫ. 13 အ့ၪမွဲ ၦခမျၧးၥံၪ အီၪအၪ ဒဲဘၪ ဆၧဆၧၩ့အၪအထီတၭ, ပဝ့ၫဒၪယီၩ ပဆၧၫ့ထုၪ့ လၧခီၫ့နၧၩ့ အ့ၬ; လၧနီၪအမ့ၬယၫ ဆၧမၩလမံၩ့ယီၩ ဘၪဆဲၫ့ လၧလနံၩမွဲဂ့ၩ, နံၫနံၩမွဲဂ့ၩ, မွဲအ့ၬ. အဂဲးဘဲၫယီၩ ၦလၧအမၩမၪဆၧလမံၩ့ယီၩ ပဝ့ၫဒၪမွဲ အၪဂၩလီၫ. 14 ဘိၩ့နဲၪ့ယီၩ မွဲဆၧအီၪကီၪ့ ထီးအလူၬ အခိၪလဖၪ ဆၧၫ့ထုၪ့ တၭ, ၦလၧအမၩန့ အမၫၥံၪ လၧၦလခီၫဘၩ့မုးဖိၪလဖၪ အကျၩ လၧပဒိၩ့လဖၪ အဖၧၩ့, ဂဲၫ လၧဆၧဖၭန့ဝ့ၫ အဆၧၫ့အထီနီၪ, ဒဲၦၥုၪ့က့ၭၥၭၡါၥံၪ လၧကိၭဒိၩ့ဒ့ၭ လၧအၥိၭ, ဒဲၦစ့ၩရၫ့ဆၧလဖၪနီၪ ဆ့ဆံၭ; ထီးပယွၩ အဆၧၥၭထၪ့ လၧဆၧလမံၩ့ယီၩ အကၠီၩ့ မိကၠၪခွံၬအၥၭ လၧပအီၪယီၩလီၫ. 15 တၭ စအၫစဟ့လၭ အဖိၪခွၫ စစၪ့နၥၧၫ့, ဒဲစတံၭကဝၫ အဖိၪခွၫ စယၫဟဇဲအၫ မွဲၦလၧအဘၪ ဆၧအီၪက့ၪဝ့ၫ လၧဆၧမၩယီၩ အဂး, ဒဲစမၡၧလၫ့ ဒဲစၡၭဘၥဲၫ ၦလံဝဲၫဖိၪ မၩဆၧၩ့ အဝ့ၫၥံၪလီၫ. 16 တၭ ၦဘၪ ဆၧဆိၬခွံၬ အၪ့မၧၫ့ဎီးဝ့ၫ အဖိၪအလံၩ မၩဝ့ၫ ဘဲၫနီၪၥိၭလီၫ. တၭ ၦလုဆၧ စအ့ဇရၫ ဒဲၦဖါၥံၪ အခိၪလဖၪ လနၩ့နၩ့, ဘဲၫအဝ့ၫၥံၪ အဖါလဖၪ အဂံၪ့ အၥိၭနီၪ, အဝ့ၫၥံၪ ထီးအလူၬ ဘၪ ဆၧကိၭထၪ့ အမံၩ့တၭ, အီၪလၩ့ဖၭဝ့ၫနီၪ, ဒဲဆၧၫ့နၩ့ဝ့ၫ လၧလၩ ဆံၫဘံၪ့လဘံၪ့ လၩထၪ့ၥၫ့ လနံၩနီၪ, ဘဲၫၥိၭ အမိအၪ့စိၭအၪ့စၪ့ ဆၧအဂဲးအကၠီၪ့လီၫ. 17 တၭ ထီးအဘၪ လၩအခၪ့ထံၭလဘံၪ့ လၩထၪ့ၥၫ့လနံၩနီၪ, အဝ့ၫၥံၪ မၩဂီၩ့ဆၧ လၧကယဲ ၦလၧအမၩန့ အမၫၥံၪ လၧၦလခီၫဘၩ့မုးဖိၪ အကျၩနီၪလီၫ. 18 တၭ လၧၦလုဆၧလဖၪ အဖိၪခွၫၥံၪ အကျၩနီၪ, ဆၧဒၪန့ဝ့ၫ လၧအမၩန့ အမၫၥံၪ လၧၦလခီၫဘၩ့မုးဖိၪ အကျၩ, မွဲဝ့ၫ; ၦဘၪဆဲၫ့ လၧစယ့ၭရှုၫအၫ အဖိၪခွၫလဖၪ စယီၭဇဒၭ အဖိၪခွၫ, ဒဲအထၧၫ့ဖုဝဲၥံၪ; စမၫအစဲအၫ, ဒဲစအံၫလအ့ဇၧၫ, ဒဲစယၫရံၭ, ဒဲဂ့ၭဒလဲအၫနီၪလီၫ. 19 တၭ အဝ့ၫၥံၪ ဖ့ၪလၫ့ အစူၪၥံၪ လၧအမိအီၪက့ၪခွံၬ အမၫလဖၪတၭ; မွဲလၧအဆၧမၪ အီၪနီၪ အဝ့ၫၥံၪ လုထၪ့ ၥိၪဖၫ လဒုၩ လၧအမၩမၪဆၧ အကၠီၩ့နီၪလီၫ. 20 တၭ လၧစအံမၧၫ အဖိၪခွၫလဖၪ, စဟၫန့ၫနဲၫ ဒဲစဇ့ၭဘဒဲအၫလီၫ. 21 ဒဲလၧစဟၫရံၫ့ အဖိၪခွၫလဖၪ, စမၫအစဲအၫ, ဒဲစအံၫလဲယၫ, ဒဲစၡ့ၫမအဲအၫ, ဒဲစယ့ၫဟဲၫအ့လၭ, ဒဲစအၧၭဇဲအၫနီၪလီၫ. 22 ဒဲလၧစဖၭၡၧၫ အဖိၪခွၫလဖၪ, စအံၫလအံနအဲၫ, စမၫအစဲအၫ, စအံၭၡမၫအ့လၭ, စနၥၫ့နအ့လၭ, စယီၭဇဘၭ, ဒဲစအ့လစၫနီၪလီၫ. 23 လၧၦလံဝဲၫဖိၪဆ့; စယီၭဇဘၭ, ဒဲစၡံမအဲၫ, ဒဲစကလ့ယၫ, (အမံၩ့မွဲ စကလဲတၫ) စပ့ၭ၁ဟဲအၫ, စယုဒၫ ဒဲစအံၫလအ့ဇၧၫနီၪလီၫ. 24 ၦလၧအၥံၫကျံၩဆၧဆ့; စအံၫလဲအၡံၭ; ဒဲလၧၦပၧၩ့တရၫ့လဖၪ, စၡၫလၧၫ့, ဒဲစထံလံၫ့, ဒဲစယုရဲၫနီၪလီၫ. 25 တၭ လၧအံၫစရ့လၭလဖၪ; ၦဘၪဆဲၫ့ လၧစပၫရီၭ အဖိၪခွၫလဖၪ; စရၫမဲအၫ, ဒဲစယ့ၫဇဲအၫ, ဒဲစမၫလခဲအၫ, ဒဲစမၫအ့မံၫ့, ဒဲစအံၫလအ့ဇၧၫ, ဒဲစမၫလခဲယၫ, ဒဲစဘံၫ့နအဲအၫနီၪလီၫ. 26 ဒဲလၧစအံလၫ့ အဖိၪခွၫလဖၪ; စမၭတနဲအၫ, စဇ့ၭခရဲအၫ, ဒဲစယ့ၫဟဲၫအ့လၭ, ဒဲစအၭဘဒဲၫ, ဒဲစယ့ၫရမီၭ, ဒဲစအံၫလဲအၫနီၪလီၫ. 27 ဒဲလၧစဇၭတုၫ အဖိၪခွၫလဖၪ; စအံၫလအံနအဲၫ စအံၫလဲအၡံၭ, စမၭတနဲအၫ, ဒဲစယ့ၫရမီၭ, ဒဲစဇၫဘၭ, ဒဲစအဇဲဇၫနီၪလီၫ. 28 လၧစဘံဘဲၫ အဖိၪခွၫလဖၪ, စယဟိဟၫနၫ့, စဟၫ့နနဲအၫ, စဇၭဘအဲၫ, စအၭ၁လ့ၫ နီၪလီၫ. 29 ဒဲလၧစဘၫနဲၫ အဖိၪခွၫလဖၪ, စမၡၧလၫ့, စမၫလၧၭ, ဒဲစအၭဒအဲအၫ, စယၫၡၧၭ, ဒဲစၡံၫအလၭ, ဒဲစရၫမီၭနီၪလီၫ. 30 ဒဲလၧစပၫဟၭမိအၭ အဖိၪခွၫလဖၪ, စအၭဒနၫ, ဒဲစခံလလၭ, ဒဲစဘံၫ့နအဲအၫ, စမၫအစဲအၫ, စမၭတနဲအၫ, စဘံၫဇၫလ့လၭ, ဒဲစဘံၫ့နုၫအဲၫ, ဒဲစမနၭစ့ၫနီၪလီၫ. 31 ဒဲလၧစဟၫရံၫ့ အဖိၪခွၫလဖၪ, စအံၫလအ့ဇၧၫ, စအၡဲယၫ, စမၫလခဲအၫ, စၡံၫမအဲအၫ, စၡံမအၧၫ့, 32 စဘံၪ့ယမံၫ့, စမၫလၧၭ, စၡံမရဲအၫနီၪလီၫ. 33 လၧစဟၭၡၧၫ့ အဖိၪခွၫလဖၪ, စမၭတန့အဲၫ, စမၭတၥၫ, စဇၫဘၭ, စအံၫလံၭဖလ့ၭ, စယ့ၫရမဲ, စမနၭစ့ၫ, စၡံမအဲၫနီၪလီၫ. 34 လၧစဘၫနဲၫ အဖိၪခွၫလဖၪ, စမၫအဒဲအၫ, စအၫ့ရၫ့, ဒဲယုၫအ့လၭ, 35 စဘံၫ့နအဲအၫ, စဘ့ၭဒအဲအၫ, စခ့ၫလုၫ, 36 စ၀နဲအၫ, စမ့ၫရမီၭ, စအံၫလဲၫအၡံၭ, 37 စမၭတနဲအၫ, စမၭတန့ၫ, စယၫအ့စီၫ, 38 ဒဲစဘၫနဲၫ, ဒဲစဘံၫ့နုၫအဲၫ, စၡံမအဲၫ, 39 ဒဲစၡ့လမဲအၫ, ဒဲစနၫၥၫ့, ဒဲစအၫဒအၫ, 40 ဒဲစမၭနၫဒံဘဲၫ, စၡၫၡဲၫ, စၡၫရဲၫ, 41 စအၫဇရံလၭ, ဒဲစၡ့ၫလမဲအၫ, စၡံၫမရဲအၫ, 42 စၡၫလၧၫ့, စအၫမရဲအၫ, ဒဲစယိၥၭနီၪလီၫ. 43 လၧစနံဘိၫ အဖိၪခွၫလဖၪ, စယ့ၫအဲၫအ့လၭ, စမၭတၥဲအၫ, စဇၫဘၭ, စဇ့ၫဘဲနၫ, စယဒၫအုၫ ဒဲစယိအ့လၭ, စဘံၫ့နအဲအၫနီၪလီၫ. 44 ၦလဖၪနီၪ ထီးအလူၬ မွဲၦန့မၫၥံၪ လၧၦလခီၫဘၩ့မုးဖိၪ အကျၩတၭ, အဝ့ၫၥံၪ လနၩ့နၩ့ အီၪလၧအမၫၥံၪ လၧအအီၪဖျဲၪန့ ဖိၪလဖၪ လၧအဂးလီၫ.